text:
শাফনা মমা ওইবা অমসুং নৌনা পোক্লিবা অঙাংগী হকশেল
তোপিক অসিনা শাফনা মমা ওইবা অমসুং নৌনা পোক্লিবা অঙাংগী হকশেলগা মরি লৈনবা ইনফোর্মেসন পীরি।
করিগীদমক্তা মসি মরুওইরিবনো
- মীরোনবী নুপী খুদিংমক্না মশা-মউ ফবা অঙাং অমা অমসুং অয়েৎ-অপন য়াউদবা মীরোনবী ওইনবা আশা তৌই। মীরোল্লিঙৈ মমাংদা নত্ত্রগা মনুংদা ফজনা লায়েংথোকহৌদবা লায়নাশীং য়াউনা, মমাগী মশা ফত্তবা অসিনা নৌনা পোক্লিবা অঙাং শীহনবা নত্ত্রগা মতম শুদনা পোকহনবা অমসুং/ নত্ত্রগা লুম্বা য়ৌদনা পোকহন্নবগী মরম ওইহনবতা নত্তনা মতুংদা থোক্লকপা অয়েৎ-অপন কয়াগী মরমসু ওইরি।
- করিগুম্বা মখাগীশীং অসি পাংথোক্লবদি মমাদুনা মচা পোকপগী অমসুং মহাক্কী মচা অদুগী রিস্কশীং অসি য়াম্না হন্থহনবা ঙমগনি: (1) মীরোনদ্রিঙৈদা নুপী অমা মশা মউ ফহনবা অমসুং মচি ওইবা চিঞ্জাক ফজনা চাবা; (2) মীরোল্লিঙৈ মতম খুদিংদা য়ামদ্রবদা মরিরক ত্রেন তৌরবা হেলথ ৱার্কর অমনা চাং নাইনা মেটরনিটি কেয়র লৌবা; (3) অঙাং পোকপদা দোক্টর, নর্স নত্ত্রগা মিদৱাইফ অমগুম্বা হৈ শিংলবা অঙাং পোকপগী এটেন্দেন্ট অমনা মতেং পাংবা; (4) করিগুম্বা অয়েৎ-অপন লৈরবদি নুপী অমসুং মহাক্কী মচা অদুনা অখন্নবা কেয়র ফংবা; অমসুং (5) নুপী অমসুং মহাক্কী মচা অদু পোকপা মতুং পুং 24, অহানবা চয়োল অমসুং চয়োল তরুক্কী মনুংদা চাং নাইনা চেক তৌবা।
- HIV-পোজিটিভ ওইরবা নত্ত্রগা ওইরমগনি খনবা মীরোনবী নুপী অমসুং মখোয়গী পার্তনরশীংনা মীরোল্লিঙৈ মতমদা, অঙাং পোকপা, খোম্লাং পীথকপা মতমদা অঙাংদা লৌনবা হন্থহন্নবগী অমসুং মখোয় মশামক অমসুং অঙাংগী ওইনা চেক্সিন থৌরাং লৌনবগী মতাংদা ত্রেন তৌরবা হেলথ ৱার্কর অমগা ৱাতান্নগদবনি।
মরুওইবা ৱাফমশীং:
- অঙাং ওইরিঙৈ অমসুং ইনখৎলকপা মতমগী শরুকশীংদা মচি ওইবা চিঞ্জাক চাবা, মহৈ-মশীং হৈবী অমসুং মশা-মউ ফবীশীংনা মশা মউ ফবা অঙাং পোকপা অমসুং অয়েৎ-অপন লৈতবা মীরোনবা অমা ওইবা হায়বসি করিগুম্বা মখোয়না চহি 18 শুরবা মতুংদা অঙাং ওইরবদি মদুগী চাং অসি য়াম্না ৱাংই।
- করিগুম্বা নুপী অমনা মীরোন্দ্রিঙৈদা মশা মউ ফরবা অমসুং মচি ওইবা চিঞ্জাক চাদুনা নোয়-পেল্লবদি মমা অদুনা মচা পোকপদা অমসুং অঙাং অদুগা লোয়নরিবা রিস্ক অসি য়াম্না হন্থহনবা য়াই। মীরোল্লিঙৈ অমসুং খোম্লাং ইল্লিঙৈ মতমদা, করিগুম্বা মখোয়না অঙাং অদুগী অফবা মেন্টেল দিভেলপমেন্ট লৈনবা ফোর্টিফাই তৌরবা চিঞ্জাকশীং, আইওদাইজ তৌরবা থুমশীং চারিবা ওইরবসু, নুপী পুম্নমক্না মচি ওইবা চিঞ্জাক, চিঞ্জাক্কী চাং, হান্নদগী হেন্না পোত্থাবা, আইরন-ফোলিক এসিদ নত্ত্রগা মল্টিপল মাইক্রোন্যুত্রিএন্ট সপ্লিমেন্টশীং হেন্না মথৌ তাই।
- মীরোনবা খুদিংমক মরুওই। মীরোনবী নুপী পুম্নমক্না শাফবা অমসুং অয়েৎ-অপন লৈতবা মীরোনবা ওইনবগীদমক য়ামদ্রবদা প্রিনেটেল কেয়র ভিজিট মরিদি মথৌ তাই। মীরোল্লিবী নুপী অমসুং মখোয়গী ইমুং মনুংশীংনা অঙাং উনবগী অমসুং মীরোনবা মতমগী ওইবা অয়েৎ-অপনশীংগী ওইবা য়াবা খুদমশীং খংবা ঙম্বা মথৌ তাই। করিগুম্বা অয়েৎ-অপনশীং থোক্লক্লবদি অঙাং পোকপগী স্কিল লৈরবা কেয়র অমসুং খুদক্কী ওইবা মতেং ফংনবা প্লান অমসুং রিসোর্সশীং লৈবা মথৌ তাই।
- অঙাং পোকপা হায়বসি মমা অমসুং মহাক্কী অঙাং অদুগী খ্বাইদগী অরুবা মতমনি। মীরোনবী নুপী পুম্নমক্না মিদৱাইফ, দোক্টর নত্ত্রগা নর্স অমগুম্বা স্কিল লৈরবা বার্থ এটেন্দেন্ট অমনা অঙাং উনবা মতমদা মতেং পীহনগদবনি অমসুং করিগুম্বা কমপ্লিকেসনশীং থোরক্লবদি অখন্নবা কেয়র মতম চানা পীনবগী খুদোংচাবসু লৈগদবনি।
- মমা অমসুং মচাগী পোষ্ট-নেটেল কেয়রনা কমপ্লিকেসনশীংগী রিস্ক হন্থহল্লি অমসুং মমা অমসুং মপাশীং নত্ত্রগা অতৈ য়েংশিনবীরিবা মীওইশীংবু মখোয়গী নৌনা পোক্লিবা অঙাং অদুনা মশা মউ ফবা পুন্সি অমা হৌহনবদা মতেং পী। মমা অমসুং অঙাং অদুবু অঙাং পোক্লবা মতুং অহানবা পুং 24গী মনুং, অহানবা চয়োল অমা অমসুং পোক্লবা মতুংগী চয়োল তরুক্কী মনুংদা চাং নাইনা চেক তৌগদবনি। করিগুম্বা অয়েৎ-অপন লৈরবদি, হেন্না তোয়না চেক অপ তৌবা মথৌ তাই।
- মশা মউ ফবা মমা, খুদোংথীবা য়াউদবা অঙাং উনবা, নৌনা পোক্লিবা অঙাং অদুগী কেয়র অমসুং এটেন্সন, চান্ন-চিন্ননা লৈবা ইমুং মনুং অমসুং তরু-তনানবা ইমুংগী অকোয়রোন হায়বসিনা নৌনা পোক্লিবা অঙাং অদুগী হকশেল অমসুং হিংবদা য়াম্না চাউবা ঈথীল পী।
- মৈখু, য়ু, দ্রগ, পোইজন অমসুং পোল্যুটেন্টশীং অসি মীরোল্লিবা নুপীশীং, চাউখৎলক্লিবা ফিটস, অঙাংশীং অমসুং চহি নৌরিবা অঙাংশীংদা মরুওইনা শোকহল্লি।
- নুপীশীংদা চত্থবা হিংসা অসি অয়াম্বা কম্যুনিতিশীংগী ওইনা শাথীরবা হকশেলগী সমস্যা অমনি। নুপী অমনা মীরোনবা মতমদা, হিংসা অসি নুপী অমসুং মীরোনবা অদুদা য়াম্না খুদোংথীনিঙাইনি। মসিনা মিসকেরিএজ, মতম শুদনা পোকপা অমসুং লুম্বা য়ৌদবা অঙাং পোকহন্নবগী রিক্স হেনগৎহল্লি।
- থবক শুফমদা, মীরোনবী নুপী অমসুং মমাশীং অসি হন্থনা য়েংবীবা অমসুং হকশেলগী ওইবা রিস্কশীংদগী ঙাকথোক্কদবনি অমসুং খোম্লাং ইন্নবা নত্ত্রগা খোম্লাং শুমদোক্নবা মতম পীগদবনি। মখোয়বু অঙাং উন্নবগী ছুতি, থবক্কী প্রোতেক্সন, মেদিকেলগী খুদোংচাবা অমসুং খুদোংচাবা লৈরবদি শেলগী মতেং ফাউবা পীগদবনি।
- নুপী খুদিংমক্না, মরুওইনা মীরোনবী নুপী নত্ত্রগা মমা নৌনা ওইরিবা নুপীনা মগুন লৈবা হেলথ কেয়র ফংনবগী অধিকার লৈ। হেলথ ৱার্করশীং অসি মতিক চাবা তাই অমসুং নাৎ-চৎনবীগী মরমদা মুন্না খংবা ৱাখল লৈবা ওইবা তাই অমসুং ইনখৎলক্লিবী নুপীমচাশীং য়াউনা নুপী খুদিংমক ইকাইখুম্নবা উত্তুনা লোয়নগদবনি।
সপোর্ট তৌরিবা ইনফোর্মেসন
অঙাং ওইরিঙৈ অমসুং ইনখৎলকপা মতমগী শরুকশীংদা মচি ওইবা চিঞ্জাক চাবা, মহৈ-মশীং হৈবী অমসুং মশা-মউ ফবীশীংনা মশা মউ ফবা অঙাং পোকপা অমসুং অয়েৎ-অপন লৈতবা মীরোনবা অমা ওইবা হায়বসি করিগুম্বা মখোয়না চহি 18 শুরবা মতুংদা অঙাং ওইরবদি মদুগী চাং অসি য়াম্না ৱাংই।
- ফোর্মেল এজুকেসন হেন্না ফংবা নুপীমচাশীংনা পুন্সিদা মখোয়গী পোটেন্সিএলশীং হেন্না থুংবা ঙম্মী। মখোয়না হেলথ-কেয়র প্রাক্টিশশীং খংনবা হোৎনৈ অমসুং নহা ওইরিবা চহি মতাংদা মীরোনবগী চাং হন্থৈ। মখোয়না কোন্না লুহোংবা, অঙাংগী মশীং য়ামদবা অমসুং মতম কান্নবা মীরোনবশীং অমসুং প্রিনেটেল অমসুং পোষ্ট-নেটেল কেয়র লৌবগী চাং হেনগনি।
- নুপীমচা অমনা ইনখৎলকপা মতমদা মশা মউ ফনা হৌবা অমসুং চাউখৎপা অসিনা মহাক্কী অঙাং পোকপগী মতম য়ৌরকপদা মশা মউ ফনা মীরোলহনবদা মতেং পাংই।
- এজুকেসন অমসুং হেলথ কেয়রগী মথক্তা, কোন্না মীরোনবা অমসুং অঙাং লৈরকপা মতমদা সমস্যাশীং থোক্লক্তনবা নুপীমচাশীংনা অঙাং ওইরিঙৈ অমসুং ইনখৎলকপা মতমদা মসি ওইবা চিঞ্জাক চাবা মথৌ তাই। মচি ওইবা চিঞ্জাকশীংগী মনুংদা আইওদাইজ তৌরবা থুম, হৱাই অশাংবী অমসুং অতৈ মরু মরাংশীং, অশংবা মনা পানবা মনা মশীংশীং অমসুং অঙাংবা, নাপু অমসুং কমলা মচুগী মনা মশীং অমসুং উহৈশীংগুম্বা মিনরেল অমসুং ভিটামিন য়াম্না য়াউবা চিঞ্জাকশীং য়াউই। ওইথোকপা য়ারিবমখৈ শঙ্গোম নত্ত্রগা অতৈ শঙ্গোমগী পোত্থোকশীং, য়েরুম, ঙা, য়েন অমশুং শাশীং দাইটকী মনুং চলহনগদবনি।
- স্কুল তম্লিবা নুপীমচাশীংদি লুহোংবা অমসুং অঙাং পোকপা থেংথবগী চাং ৱাংই। ইনখৎলক্লিবী চহি 18গী মখাদা লৈবী নুপীশীং, মরুওইনা চহি 15গী মখাদা লৈবীশীংদি ঙন্না মীরোনবা অসিগী শাথীবা ফল লৈবা য়াই। ইনখৎলক্লিবী নুপীমচাশীং অমসুং মখোয়গী অঙাংশীং অদুদা কমপ্লিকেসন অমসুং শিবগী অহেনবা রিস্ক লৈগল্লি।
- ঙন্না মীরোনবা থীংনবা নুপীমচাশীংবু ৱাখল তাহনবা অমসুং নুপীমচা অমসুং নুপামচা অনিমক ঙন্না মীরোনবগী অমসুং HIV য়াউনা হক্তিন্নবদগী শন্দোরকপা লায়নাশীংগী খুদোংথীবশীংগী মরমদা খংহনবা মথৌ তাই। থোং মান্নবা অমসুং লৈনবা মরিবু ইকাই খুম্নববু ঙাক্লৌ পীবা মগুন লৈবা পুন্সিগী ফিরেপশীং লৌবা ঙমহন্নবা অনিমক্না স্কিলশীং শেমগৎপা মথৌ তাই।
- নুপীমচা অমসুং নুপীশীংগী হকচাংদা ককপনা (Genital cutting) শাথীবা হকচাংথোং অমসুং ঈশীং মরিগী ইনফেক্সন থোকহন্দুনা অঙাং ওইহন্দবা নত্ত্রগা শিহনবা থোকহনবা য়াই। মসিনা অঙাং পোকপা মতমদা শাথীবা কমপ্লিকেসনশীং থোকহনবসু য়াই।
করিগুম্বা নুপী অমনা মীরোন্দ্রিঙৈদা মশা মউ ফরবা অমসুং মচি ওইবা চিঞ্জাক চাদুনা নোয়-পেল্লবদি মমা অদুনা মচা পোকপদা অমসুং অঙাং অদুগা লোয়নরিবা রিস্ক অসি য়াম্না হন্থহনবা য়াই। মীরোল্লিঙৈ অমসুং খোম্লাং ইল্লিঙৈ মতমদা, করিগুম্বা মখোয়না অঙাং অদুগী অফবা মেন্টেল দিভেলপমেন্ট লৈনবা ফোর্টিফাই তৌরবা চিঞ্জাকশীং, আইওদাইজ তৌরবা থুমশীং চারিবা ওইরবসু, নুপী পুম্নমক্না মচি ওইবা চিঞ্জাক, চিঞ্জাক্কী চাং, হান্নদগী হেন্না পোত্থাবা, আইরন-ফোলিক এসিদ নত্ত্রগা মল্টিপল মাইক্রোন্যুত্রিএন্ট সপ্লিমেন্টশীং হেন্না মথৌ তাই।
- ইনখৎলক্লিবী নুপিমচাশীং, নুপীশীং, মীরোনবী নুপীশীং অমসুং নৌনা মচা চেল্লিবা মমাশীংনা ফংলিবা খ্বাইদগী ফবা চিঞ্জাকশীং হায়বদি শঙ্গোম, অতেকপা উহৈ অমসুং মনা মশীংশীং, শা, ঙা, য়েরুম, মরু-মরাংশীং, হৱাই অশাংবী অমসুং হৱাই থরাকনচিংবা য়াম্না মরুওই। চিঞ্জাক ময়াম অসি মীরোল্লীঙৈ অমসুং খোম্লাং ইল্লিঙৈ মতমদা চাবদা খুদোংথীবা লৈতে।
- নুপীশীংনা করিগুম্বা মীরোল্লিঙৈ মতমদা মচি ওইবা চিঞ্জাকশীং চারবা, মচি ওইবা চিঞ্জাক্কী চাং হেন্না লৌরবা অমসুং হান্নদগী হেন্না পোত্থাবগী চাং হেল্লবদি মশা কনখৎপা ঙমগনি। আইরন, ভিটামিন এ অমসুং ফোলিক এসিদ মরাং কায়না য়াউবা মচি ওইবা চিঞ্জাকশীংগী মনুংদা শা, ঙা, অশংবা মনা পানবা মনা মশীংশীং, কমলা নত্ত্রগা নাপু মচুগী উহৈশীং অমসুং মনা মশীংশীং অসি চল্লি।
- অঙাং পোক্লবা মতুংদা, নুপীশীংনা মচি ওইবা চিঞ্জাকশীং অমসুং অহেনবা চিঞ্জাক্কী চাং অমসুং পোত্থাবসু মথৌ তাই। খোম্লাং ইল্লিবা মমাশীংনা অহেনবা চাক্লেন অমগা মান্নরিবা, অহেনবা কেলোরি 500 নোঙমদা মথৌ তাই।
- প্রিনেটেল ভিজিটশীংগী মনুংদা ত্রেন তৌরবা হেলথ ৱার্কর অমনা মীরোল্লিবা নূপি অদুদা এনেমিয়া থীংনবা নত্ত্রগা লায়েংনবগীদমক আইরন-ফোলিক এসিদ নত্ত্রগা মল্টিপল মাইক্রোন্যুত্রিএন্ট সপ্লিমেন্টশীং পীবা য়াই। করিগূম্বা মথৌ তারবদি মেলেরিয়া নত্ত্রগা হুকৱার্ম ইনফেক্সন অসি লায়েংবা ঙম্মী। হেলথ ৱার্কর অদুনা মীরোনবী নুপী অদুদা নাইট ব্লাইন্দনেস চেক তৌথোকপা য়াই অমসুং, করিগুম্বা মথৌ তারবদি নুপী অদুবু লায়েংনবা অমসুং ফিটস অদু ফজনা চাউখৎহনবদা মতেং পাংনবা ভিটামিন Aগী অহেনবা দোজ পীবা য়াই।
- করিগুম্বা মীরোল্লিবী নুপী অদুনা মহাক অসি এনেমিয়া, মেলেরিয়া নত্ত্রগা হুকৱার্মশীং লৈরে হায়না খল্লবদি মহাক্না ত্রেন তৌরবা হেলথ ৱার্কর অমগা তান্নগদবনি।
- ইমুং মনুংনা চারিবা থুম অসি আইওদাইজ তৌরবা ওইগদবনি। মীরোল্লিবা নুপী অমসুং চহি নৌরিবা অঙাংশীংগী চিঞ্জাক্তা আইওদিন য়াউহনবা হায়বসি অঙাং অদুগী ব্রেন অদু ফজনা চাউখৎহন্নবগী য়াম্নমক মরুওই। ঙক্কী মমাংথংবদা পোমথোকপা, গোইটর হায়রিবসি হকচাং অদুদা আইওদিন মতিক চানা ফংদ্রে হায়বগি ময়েক লারবা খুদম্নি। আইওদিন নেম্না য়াউবা চিঞ্জাক অসি মরুওইনা মীরোনবগী অঙনবা শরুক অমসুং অঙনবা অঙাং ওইরিঙৈগী মতম শরুক্তা য়াম্না শোক্নিঙাই ওই। মখোয়গী চিঞ্জাক্তা আইওদিন মরাং কায়না য়াউদবা নুপীশীংনা মেন্টেল্লি অমসুং ফিজিকেল্লি নামা শোয়বা অঙাংশীং ফংবগী ওইথোকপা লৈ। আইওদিন শাথীনা ৱাৎপনা ক্রেতিনিজম (ফিজিকেল অমসুং মেন্তেল গ্রোথ নেমহনবা), শীনা পোকপা, মিসকেরিয়েজ অমসুং অঙাং শিবগী অহেনবা রিস্ক থেংনহনবা য়াই।
মীরোনবা খুদিংমক মরুওই। মীরোনবী নুপী পুম্নমক্না শাফবা অমসুং অয়েৎ-অপন লৈতবা মীরোনবা ওইনবগীদমক য়ামদ্রবদা প্রিনেটেল কেয়র ভিজিট মরিদি মথৌ তাই। মীরোল্লিবী নুপী অমসুং মখোয়গী ইমুং মনুংশীংনা অঙাং উনবগী অমসুং মীরোনবা মতমগী ওইবা অয়েৎ-অপনশীংগী ওইবা য়াবা খুদমশীং খংবা ঙম্বা মথৌ তাই। করিগুম্বা অয়েৎ-অপনশীং থোক্লক্লবদি অঙাং পোকপগী স্কিল লৈরবা কেয়র অমসুং খুদক্কী ওইবা মতেং ফংনবা প্লান অমসুং রিসোর্সশীং লৈবা মথৌ তাই।
- নহা ওইরিবী নুপী অমনা নুপা নুপী ওইবগী মরি থম্বা য়ারক্লবা মতমদা মহাক্না মীরোনবগী মরমদা অমসুং HIV য়াউনা সেক্সনা মরম ওইদুনা লৌনবা লায়নাশীং (STIs) অসিগী খুদোংথীবশীংগী ইনফোর্মেসনগি মরমদা খংজিনবা তাই। মহাক্না মীরোনবা নৌরিঙৈগী খুদম-চাংদমশীং খংবা ঙম্বা তাই। করিগুম্বা মহাক্না মীরোল্লক্লবদি প্রিনেটেল কেয়র অসি মীরোনবা হৌবদগী হৌদুনা ত্রেন তৌরবা হেলথ ৱার্কর অমদগী লৌবা তাই। মহাক্না মীরোনবগী নোর্মেল ফেজশীং খংবা অমসুং মশামক অমসুং মহাক্কী মচাবু মীরোল্লিঙৈ মতমদা হকশেল ফনা থম্বগী মতাংদা খংবা তাই। মহাক্না মীরোনবা মতমদা থোকপা কমপ্লিকেসনশীংগী মতাংদা পীরকপা চেক্সিন্নবা তাক্লকপা খুদমশীংসু খংজিনবা তাই।
- মীরোনবী নুপী অমনা য়ামদ্রবদা প্রিনেটেল ভিজিট মরিদি ত্রেন তৌরবা হেলথ ৱার্কর অমদা মীরোনবা খুদিংগী চৎপা মথৌ তাই। অহানবা প্রিনেটেল ভিজিট অদু য়ারিবমখৈ ঙন্না হৌরকপদা, য়ারবদি মীরোনবগী অহানবা থা অহুমগী মনুংদা (অহানবা ত্রিমেষ্টর) চৎকদবনি অমসুং অতৈ ভিজিট অহুম অদুনা মীরোনবগী লেমহৌরিবা মতম অদুগী হান্না লেপ্নবা মতমশীংদা চৎপা য়াই।
শাফবা অমসুং হকশেল ফনা মীরোলহন্নবা, ত্রেন তৌরবা হেলথ ৱার্কর নত্ত্রগা খং-হৈরবা বার্থ এটেন্দেন্ট অমনা মখাগীসি পাংথোকপা তাই:
- মীরোনবী নুপী অদুবু মহাক্কী মশাদা থোক্লক্লিবা অহোংবশীংগী মতাংদা ইনফোর্মেসন পীগদবনি।
- মমা অমসুং মচাদা খুদোংথীবা থোকহনবা য়াবা ব্লদ প্রেসর ৱাংব্রা হায়বদু চেক তৌথোক্কদবনি।
- এনেমিয়া লৈব্রা হায়বদু চেক তৌবা অমসুং আইরন-ফোলিক এসিদ সপ্লিমেন্টশীং পীবা, নুপী অদুনা সপ্লিমেন্টশীং অসি লৌবগী মরুওইবা অমসুং খোং হাম্বা য়াদবা অমসুং কোক ঙাউবা য়াউনা নোর্মেল সাইদ ইফেক্টশীং নুপী অদুদা খংহনগদবনি।
- করিগুম্বা নুপী অদু ভিটামিন Aনা লায়েংবা মথৌ তারবদি নুমিদাং মীৎ উদবগী লায়না লৈব্রা হায়বদু য়েংথোক্কদবনি অমসুং করিগুম্বা মথৌ তারবদি, মমা অদুবু ঙাকথোক্নবা অমসুং ফিটস অদু হকশেল ফনা দিভেলপ তৌনবা ভিটামিন A পীগদবনি।
- মমা অদুগী টেটানস ইম্মুনাইজেসনগী ষ্টেটস অদু রিভিয়ু তৌবা তাই অমসুং মহাক অমসুং মহাক্কী নৌনা পোকপা অঙাং অদুবু ঙাকথোক্নবা দোজ (শীং) পীগদবনি।
- মখোয়গী অঙাংশীংবু মেন্টেল অমসুং ফিজিকেল দিসএবিলিটিশীং অমসুং গোইটরদগী ঙাকথোক্নবগীদমক মীরোনবী নুপী পুম্নমক্তা আইওদাইজ তৌরবা থুমখক্তমক চানবা চিঞ্জাক্তা শীজিন্ননবা পুক্নিং থৌগৎকদবনি।
- মীরোনবী নুপী পুম্নমক্তা অহেনবা মচি ওইবা চিঞ্জাকশীং, অহেনবা চিঞ্জাক্কী চাং অমসুং হান্নদগী হেন্না পোত্থানবা পুক্নিং থৌগৎকদবনি।
- এন্টিমেলেরিয়াগী টেব্লেটশীং শীজিন্ননবা পীবা অমসুং মথৌ তারবদি তিলহাৎ হিদাক্তা লুপ্লবা কাংখল শীজিন্ননবা রেকমেন্দ তৌগদবনি।
- লুম্বা ৱাৎপা লৈবা হন্থহন্নবা অনিশুবা ত্রিমেষ্টরদগী হৌদুনা মথৌ তাবা মতুংইন্না তিল হাৎনবা হিদাকশীং পীগদবনি (deworming medication)।
- মমা অমসুং মপাবু অঙাং পোকপগী অমসুং নৌনা পোক্লিবদু য়োকপগী এক্সপিরিএন্স লৈহন্নবা থৌরাং তৌহনবা, মমা অদুবু খোম্লাং পীথকপগী অমসুং মশাগী চেক্সিন থৌরাং লৌনবগী মতাংদা পাউতাক পীবা, অমসুং মপা অদুনা করম তৌনা মতেং পাংবা য়াগনি হায়বদুগী লমজিং-লমতাক পীগদবনি।
- পোকপদু কদাইদা তৌগনি হায়বগী মতাংদা মীরোল্লিবী নুপী অমসুং মহাক্কী ইমুং মনুংদা পাউতাক পীগদবনি অমসুং অঙাং পোকপা মতমদা অমসুং পোক্লবা হেক মতুংদা করিগুম্বা কমপ্লিকেসনশীং থোক্লবদি করম তৌনা মতেং লৌগদগে হায়বদু তাকপীগদবনি।
- হিংসাগা লোয়ননা হিংলিবী মীরোনবী নুপীশীংবু মতেং পীনবা মথৌ তারকপা মতমদা কম্যুনিতি অদুগী গ্রুপশীংদা রিফর তৌগদবনি।
- HIV য়াউনা STIশীং করম তৌনা চংহল্লোইদগী হায়বগী মতাংদা পাউতাক পীগদবনি।
- মীরোল্লিঙৈদা ইনফেক্সনশীং হায়বদি HIV য়াউনা মরুওইনা য়ুরিনরি ত্রেক ইনফেক্সনশীং অমসুং STIশীং চুনবা হিদাক-লাংথক্কা লোয়ননা লায়েংবীগদবনি।
- ভোলুন্টরি অমসুং কনফিদেন্সিএল HIV টেষ্টিং অমসুং কাউন্সেলিং পীগদবনি।
HIV-পোজিটিভ ওইরবী মীরোনবী নুপী অমনা, মীরোল্লিঙৈ, অঙাং পোকপা অমসুং খোম্লাং পীথকপা মতমদা মহাক্কী অঙাংদা ইনফেক্ট তৌবগী রিস্ক করম্না হন্থহনগদগে অমসুং মশামক অমসুং মহাক্কী অঙাং অদুবু করম্না নাউয়োক-নাউকোনগদগে হায়বগী কাউন্সেলিংগীদমক্তা ত্রেন তৌরবা হেলথ ৱার্কর অমা তান্নগদবনি। HIV চংলম্লগনি চিংনরবা মীরোনবী নুপী অমবু টেষ্ট তৌথোকহন্নবা অমসুং কাউন্সেলিং লৌনবা মতেং পাংবীগদবনি। মপা ওইগদৌরিবা অদুসু টেষ্ট অমসুং কাউন্সেল তৌগদবনি (অহেনবা ইনফোর্মেসনগীদমক্তা HIV চেপ্টরদা য়েংবীয়ু)।
মীরোনবী নুপী খুদিংমক অমসুং মহাক্কী ইমুং-মনুংনা মীরোনবা অমসুং অঙাং য়াউবা হায়বসি রিস্ক লৈবা য়াই হায়বসি খংগদবনি। মখোয়না মাংজৌননা তাকপা চেক্সিন-খুদমশীং খংগদবনি।
কমপ্লিকেসনশীং মাংজৌননা হায়বা ঙমদবা মরম্না মহৌশানা নুপীশীংনা অঙাং পোকপসি হোস্পিটাল অমদা পোক্নবা রেকমেন্দ তৌই। নুপী খরগীদমক্তি মসি অমুক্কা হেন্না মরুওই করিগুম্বা মখোয় অদু:
- চহি 18গী মখা নত্ত্রগা চহি 35গী মথক ওইরবা।
- চহি অনি ফাদ্রিঙৈগী মমাংদা অঙাং পোকখিবা ওইরবা।
- মমাংদা কয়ারক মীরোনখ্রবী ওইরবা।
- মমাংদা চহি শুদনা অঙাং পোকখিবা নত্ত্রগা পোকপদা কিলোগ্রাম 2দগী হন্থবা অঙাং পোকখিবা ওইরবা।
- মমাংদা ৱানা অঙাং পোকখিবা নত্ত্রগা সিজরিয়ানগী মতেংনা অঙাং পোকখিবা ওইরবা।
- অঙাং কায়খিবা নত্ত্রগা অশিবা অঙাং পোকখিবা ওইরবা।
- কিলোগ্রাম 38দগী হন্থনা লুম্লবা।
- মিটর 1.5দগী হন্থনা ৱাংলবা।
- ইনফিবুলেসন নত্ত্রগা মনুংগী হকচাং ককখ্রবা ( infibulation or genital cutting)।
- HIV নত্ত্রগা অতোপ্পা STI লৈরবা।
মীরোনবী নুপী অমবু অঙাং পোক্কদৌরে হায়বগী খুদম খংহন্নবা অমসুং অঙাং পোকপদু খং-হৈরবা বার্থ এটেন্দেন্ট অমনা মতেং পাংবা য়ারে হায়বগি মতম অদু খংহন্নবা হোৎনগদবনি।
অঙাং পোক্কদৌরে হায়বগী খুদম অসি মখাগীশীংসিদগী অমহেক্তা ওইবা য়াই:
- মিনট 20 নত্ত্রগা হন্থবা মতম খুদিংগী চৈনা য়াউবা কন্ত্রাক্সন লৈরকপা।
- ঈশীং কায়রকপা।
- ঈ য়াউবা, নপ-নপ লাউবা দিসচার্জ লৈরকপা।
মীরোল্লিঙৈদা পীরকপা চেক্সিন-খুদমশীংগী মনুংদা মখাগীশীংসি চল্লি:
- এনেমিয়া (লায়ওংশীংগী মনুংদা লৈ অমসুং মীৎপান মনুংদা তাইফেৎ তাইবা, চোকথবা অমসুং শ্বর খাংতপ্তা হোনবা)
- মহৌশাগা মান্নদনা খোং, খুৎ নত্ত্রগা মায় পোম্বা
- ফিটস য়ামদনা নত্ত্রগা শুক্লেং লেংদবা
খুদক্তা মতেং মথৌ তারে হায়বা তাকপা খুদমশীংগী মনুংদা মখাগীশি চল্লি:
- হকচাং থোংদা ঈ উবা নত্ত্রগা ঈ থোরকপা
- কোক কন্না চিকপা, মশেল মরাং উবা
- হকচাং চিংবা
- পুক কন্না নাবা
- অরুম তৌবা অমসুং শোন্থবা
- শ্বর খোংজেল য়াংনা হোনবা অমসুং ৱাবা
- অঙাং উন্নরমদাইদা পুং 12দগী হেন্না চংলবা
প্রিনেটেল ভিজিটশীংগী মনুংদা, মীরোনবী নুপী অমসুং মহাক্কী ইমুং মনুংবু অঙাং পোকপা অমসুং ওইথোকপা য়াবা কমপ্লিকেসনশীংগী মতাংদা মখাদা পীরিবশীংসি তাকপা থৌরাং অমা শেমদুনা মতেং পীগদবনি:
- নুপী অদুনা মফম কদাইদা অঙাং পোক্কদগে অমসুং করিগুম্বা কমপ্লিকেসনশীং লাক্লবদি মহাক্না কদাইদা চৎকদগে
- কনানা মহাক্কা লোয়নগনি
- করম্না মহাক্না মফমদুদা চৎকদগে
- মহাক মশামক্কী অমসুং মহাক্কী অঙাং অদুগীদমক করি করি পোৎ-চৈশীং পুগদগে
- শেল কয়া চংগদগে অমসুং মখোয়দু করম্না কুপখৎকদগে
- মহাক চত্থোকখ্রিঙৈদা মহাক্কী ইমুং মনুং অদু কনানা য়েংশিনবীগদগে
- করিগুম্বা ঈ মথৌ তারক্লবদি কনানা পীগদগে
ফিভমশীং হোংলকপা য়াবা মরম্না, অঙাং পোকপগী থৌরাং অমসুং ওইথোকপা য়াবা কমপ্লিকেসনশীং মীরোনবনা মতম শুজিল্লক্লিবা খুদিংদা চৎলিবা প্রিনেটেল ভিজিট খুদিংগী অপদেট তৌগদবনি।
কমপ্লিকেসনশীং লৈরকপা মতমগী থৌরাং অদুদা খ্বাইদগী নকপা মেটরনিটি ক্লিনিক নত্ত্রগা হোস্পিটালগী লৈফম অমসুং মফমদুদা নুপী অদুবু অয়ুক-নুমিদাংগী মতম অমহেক্তদা খোংজেল য়াংনা মফমদুদা য়ৌহন্নবগী রিসোর্সশীং অসিসু য়াউহনগদবনি।
মীরোনবী নুপী পুম্নমক্না মখোয়না অঙাং পোকপা মতমদা মেটরনিটি ক্লিনিক নত্ত্রগা হোস্পিটালগী এক্সেস লৈহনগদবনি। মসি করিগুম্বা অঙাং পোকপদু খরা খুদোংচাদবা থোকপা য়াই হায়বদু মাংজৌননা খংবা নুপী অমসুং মহাক্কী ইমুং মনুংগী ওইনদি অকক্ননা মরুওই। অরাপ্পা অমসুং/নত্ত্রগা রিস্ক লৈনা পোকপা য়াই হায়না খনবা কেস খরদদি মমা ওইগদৌরিবীদু অঙাং পোকপগী তাং নকশিল্লকপগা লোয়ননা ক্লিনিক নত্ত্রগা হোস্পিটাল ময়া লৈহন্দুনা হকশেলগী সর্ভিসশীং থুনা ফংহনবা য়ানবা তৌবনা হেন্না ফৈ।
অঙাং পোকপা হায়বসি মমা অমসুং মহাক্কী অঙাং অদুগীদমক খ্বাইদগী লুপা তাংকক্নি। মীরোনবী নুপী খুদিংমক্না মিদৱাইফ, দোক্টর নত্ত্রগা নর্স অমনচিংবা হৈ-শিংলবা বার্থ এটেন্দেন্ট অমনা অঙাং পোকপা মতমদা শোয়দনা য়াউহনগদবনি অমসুং করিগুম্বা কমপ্লিকেসনশীং থোরক্লবদি মতম চানা অখন্নবা কেয়র ফংহনগদবনি।
মীরোনবা খুদিংমক চেক্সিন্না য়েংসিনবা তাই মরমদি মমা, অঙাং নত্ত্রগা অনিমক্তা খুদোংচাদবা অমহেক্তা থোকপগী রিস্ক অসি মতম চুপ্পদা লৈ। করিগুম্বা নুপী অদুনা দোক্টর, নর্স নত্ত্রগা মিদৱাইফ অমগুম্বা, হৈ-শীংলবা বার্থ এটেন্দেন্ট অমা য়াউহন্দুনা অঙাং পোক্লবা অমসুং মীরোল্লিঙৈ মতমদা ত্রেন তৌরবা হেলথ ৱার্কর অমদা য়ামদ্রবদা প্রিনেটেল ভিজিট মরি লৈরবদি খুদোংথীবা, অনাবা নত্ত্রগা শিবা য়াবনচিংবা কয়াশীংদগী ঙাকথোকপা ঙমগনি।
মমা নত্ত্রগা মচা অদু নাবা নত্ত্রগা শিবগী ওইথোকপা য়াবসি করিগুম্বা অঙাং পোকপদু খুৎশু-খুৎলাই ফজনা লৈবা হেলথ ফেসিলিটি অমদা হৈ-শিংলবা বার্থ এটেন্দেন্ট অমনা অঙাং পোক্লবা মতুং পুং 24গী মনুংদা মমা অমসুং মচা অদুবু চাং নাইনা চেক তৌদুনা হন্থহনবা ঙম্মী।
মীরোনবী নুপী অদুনা অঙাং পোক্লমদাইদা মহাকপু মহাক্কা লোয়ননবা মীওই অমা খন্দুনা অঙাং পোক্লিঙৈ অমসুং পোক্লবা মতুংদা লেপ্পা লৈতনা শৌগৎনবা পুক্নিং থৌগৎপীগদবনি। মরুওইনা, লোয়নরিবা মীওই অদুনা নুপী অদুবু চাবা অমসুং থকপা, অঙাং পোকপদা শ্বর হোনগদবগী টেক্নিকশীং শিজিন্নবা অমসুং হৈ-শিংলবা বার্থ এটেন্দেন্ট অদুনা তাকপা মতুংইন্না নাবা অমসুং নুঙাইতবা হন্থহন্নবা তৌবশীংদা মতেং পাংবা য়াই।
অঙাং পোক্লিঙৈ অমসুং পোক্লবা হেক মতুংদা, হৈ-শিংলবা বার্থ এটেন্দেন্ট অদুনা:
- অঙাং উন্নবগী প্রোগ্রেস অদু এসেস তৌগনি অমসুং ইনগনি অমসুং খুদক্তা মতেং লৌবা মথৌ তারে হায়বা তাকপা খুদোংথীবা খুদমশীংদা মীৎয়েং থমগনি।
- অখন্নবা চেক্সিন থৌরাংশীং মথৌ তাব্রা অমসুং হোস্পিতাল নত্ত্রগা মেটরনিটি সেন্টর অমদা থংদোকপা দরকার ওইব্রা হায়বদু নুপী অমসুং মহাক্কী ইমুং মনুংদা খংহনবা।
- খুৎ-শা, ইনষ্ট্রুমেন্টশীং অমসুং অঙাং পোক্কদবা মফম অদু লু-নান্না থমদুনা অমসুং মতাং চানা গ্লোবশীং শিজিন্নদুনা ইনফেক্সনগী রিস্ক হন্থহনবা।
- অঙাং উনবগী অহানবা ষ্টেজদা নুপী অদুবু খোংনা চৎপা অসি পুক্নিং থৌগৎপীগদবনি অমসুং অঙাং পোকপগী অপাম্বা পোজিসন অদু খনবদা মতেং পাংবীগদবনি।
- অঙাং উনবগী তোঙান তোঙানবা ষ্টেজশীংদা অমসুং অঙাং অদু পোকপদা মতেং পীগদবনি।
- মতম চানা নাউফম মরি (umbilical cord) অদু কক্কদবনি অমসুং মদুগী কেয়র লৌগদবনি।
- অঙাং অদুগী কেয়র লৌগদবনি অমসুং নুপা নত্ত্রগা নুপীমচা অদুবু পোক্লবা মতুংনা লুম্বু লুম্বু শানা থম্বীগদবনি।
- মমা অদুবু মহাক্কী অঙাং অদু মথানুংদা উনশাগা উনশাগা থেংননবা অমসুং পোক্লবা হেক মতুংদা খোম্লাং পীথকপা হৌনবা লমজিং-লমতাকপীগদবনি।
- মমা অদুগী নাউফম অদু শাফনা অমসুং চেক্সিন্না অঙাং অদু পোক্লবা মতুংদা পীগদবনি।
- অঙাং অদু চেক্সিন্না য়েংগদবনি অমসুং অরুম্বা ওনগদবনি অমসুং মীত্তাংবা অমসুং ইনফেক্সন থোকপা থীংনবা অঙাং অদুগী মমিত্তা দ্রোপশীং হাপ্নবা রেকমেন্দ তৌরি।
- নৌনা পোক্লিবা অঙাংগী হকশেলগী প্রোব্লেমশীং মেনেজ তৌগদবনি অমসুং করিগুম্বা মথৌ তারবদি অঙাং অদুবু মমাগা লোয়ননা চানবা হেলথ প্রোভাইদর নত্ত্রগা হেলথ ফেসিলিটি অমদা রিফর নত্ত্রগা ত্রান্সফর তৌগদবনি।
মমা অমসুং অঙাং অদুগী পোষ্ট-নেটেল কেয়র অদুনা কমপ্লিকেসনশীংগী রিস্কতগী হন্থহল্লি অমসুং মমা, মপা নত্ত্রগা অতোপ্পা চেক্সিন থৌরাং লৌরিবা মীওইশীংবু মখোয়গী অনৌবা অঙাং অদুনা হকশেল ফবা পুন্সি অমা হৌবদা মতেং পাংই। অঙাং অমসুং মমা অদুবু অঙাং পোক্লবা মতুং অহানবা পুং 24, অহানবা চয়োল অমসুং অমুকসু চয়োল তরুক্কী মনুংদা চাং নাইনা চেক তৌবীগদবনি। করিগুম্বা কমপ্লিকেসনশীং লাক্লবদি তোইনা চেক-অপ তৌবীবা মথৌ তাই।
- হৈ-শীংলবা বার্থ এটেন্দেন্ট অমনা মতেং পাংবা পোষ্ট-নেটেল কেয়র অসি মমা অমসুং নৌনা পোক্লিবা মচা অদু হিংহনবা অমসুং হকশেল ফহন্নবদা মতেং পাংনবগীদমক মরুওই। পোক্লবা মতুং অহানবা পুংশিং খরা অমসুং অহানবা চয়োল অমসুং থা অদুগী মনুং অসি নৌনা পোকপা অঙাংশীংগী ওইনদি য়াম্না চেক্সিনবা মথৌ তাই।
অঙাং পোক্লবা মতুংদা, হৈ-শীংলবা বার্থ এটেন্দেন্ট অদুনা:
- মমা অমসুং মচাগী হকশেল অদুো, পোক্লবা মতুং পুং 24, অহানবা চয়োল অমসুং থা তরুক্কী মনুং অদুদদি চাং নাইনা চেক তৌবা মথৌ তাই।
- মচা অদুবু কমদৌনা খোম্লাং পীথক্কদগে হায়বদুগী মতাংদা পাউতাক অমসুং মতেং পীবা তাই।
- নৌনা মমা-মপা ওইরিবশীং অদুবু অতোপ্পা অঙাং উন্নবা অমা কমদৌনা থীংগদগে নত্ত্রগা থেংথহনগদগে হায়বগী পাউতাক পীগদবনি।
- মমা অদুবু মচি ওইবা চিঞ্জাক চাবা, পোত্থাবা, হাইজিন, ইম্মুনাইজেসন, অমসুং মেলেরিয়া নাগনবা মফমশীংদা তিলহাৎ হিদাক্তা লুপ্লবা কাংখলশীংদা তুম্নবা পাউতাক পীবা তাই অমসুং মহাক অমসুং মহাক্কী মচা অদুগী চেক্সিন থৌরাং করম্না লৌগদগে হায়বা তাকপা তাই; মপা অদুবু মমা অমসুং মচাগী মথৌ তাবশীংদা মতেং পীনবা হায়বা তাই।
- মমা অমসুং মহাক্কী মচাগী ওইরকপা য়াবা খুদোংথীবগী খুদম চাংদমশীং শন্দোক্না তাক্কদবনি।
- কমপ্লিকেসনশীং থোরকপা মতমদা মমা, মপা অমসুং ইমুং মনুংনা খুদক্কী ওইবা থৌরাং অমা শেম শাবদা মতেং পাংগদবনি।
- HIV য়াউনা STIশীংগী মতাংদা মমা অমসুং মপাদা পাউতাক পীগদবনি অমসুং করিগুম্বা মখোয় অদু HIVনা ইনফেক্ট তৌরবদি মতৌ করম্না মখোয় মশামক অমসুং মখোয়গী অঙাংশীং করম্না চেক্সিনগদগে অমসুং অঙাং অদুদা লৌনবা হন্থহন্নবা মওংদা করম্না খোম্লাং ইনগদগে হায়বদু তাকপীগদবনি।
- HIV-পোজিটিভ ওইরবা মমা অমসুং মহাক্কী মপুরোইবা অদুবু মতুংগী মীরোনবশীং অমসুং কন্ত্রাসেপ্টিভ মেথদশীংদা ৱাখল তাবা ফিরেপ লৌবা ঙমহন্নবগিদমক্তা পাউতাক পীবা (অহেনবা ইনফোর্মেসনগীদমক্তা HIVচেপ্টরদা য়েংবীয়ু) ।
- মমা অমসুং মহাক্কী মচা অদুগী মথংগী ফোলো-অপ ভিজিটকী মতম লেপ্পীগনি।
কমপ্লিকেসনশিং লৈবা মমা অমসুং/নত্ত্রগা মচাগীদমক্তা, হৈ-শিংলবা বার্থ এটেন্দেন্ট অদুনা:
- মমা অদুদা মহাক নত্ত্রগা মহাক্কী মচা অদুগী লৈরিবা কমপ্লিকেসনশীং অদুগী অমসুং মঙোন্দা পীরিবা লাইয়েং অদুগী মরমদা অমসুং করম্না মহাক মশামক্কী অমসুং মহাক্কী মচা অদু ময়ুমদা চেক্সিন থৌরাং লৌগদগে হায়বদু শন্দোক্না তাকপীবা
- করিগুম্বা মথৌ তারবদি মমা অদুদা হিদাক লাংথক থাবা অমসুং করম্না, করম্বা মতমদা অমসুং কয়াম শাংনা মখোয় অদু শীজিন্নগনি হায়বগী লমজিং-লমতাকপীবা
- টেটানস টোক্সোইদ য়াউনা চিত্থহৌবা ইম্মুনাইজেসনশীং মশক খংদোকপা অমসুং মমাদা পীবা
- করিগুম্বা অঙাং অদু মতম কা হেন্না শুদনা নত্ত্রগা কা হেন্না পীক্না নত্ত্রগা শোয়নাইদুনা পোক্লবদি মমা অমসুং মপা নত্ত্রগা মখোয়বু শেন্নবীরিবা মীওইশীং অদুদা করম্না খ্বাইদগী ফবা কেয়র অদু পীগদগে হায়বগী পাউতাক পীবা
- মমা অমসুং মহাক্কী মচা অদুগী হকশেল অদু এসেস তৌনবা ফোলো-অপ ভিজিট তোইনা চৎপা
অরুম্বা শুদবা অঙাংশীংগীদমক্তদি অহানবা নুমিৎ অমসুং চয়োল অসি অখন্ননা রিস্ক লৈ। নৌনা পোকপা অঙাংশীংদা শিবগী চাং অসি অরুম্বা শূদবা অঙাংশীংদা হেন্না থোকই। অসিগুম্বা অঙাং কয়া হৈ-শীংলবা বার্থ এটেন্দেন্ট অমনা মখাগীসি য়াউবা পোষ্ট-নেটেল কেয়র পীদুনা কনবা য়াই:
- মতম চানা খুদোংথীবগী খুদম-চাংদমশীং মশক খংদোকপা কোকহনবা
- শঙ্গোম শুমদোকপা অমসুং কপতা পীথকপা য়াউনা খোম্লাং পীথকপগী অহেনবা সপোর্ট পিবা
- ‘কঙ্গারু মদর কেয়র’ মেথদ হায়নসু খংনবা উনশাদগী উনশাদা থেংনহন্দুনা অঙাং অদু লুম্বু লুম্বু শানবা মমা নত্ত্রগা শেন্নরিবা মীওই অদুদা তাকপীবা
- করিগুম্বা পীক্লিবা অঙাং অদু খোম্লাং পীথকপা নত্ত্রগা শঙ্গোম শুমদোক্তুনা পীবদা য়াদ্রবদি ইমর্জেন্সি কেয়রদা রিফর তৌবা
হকশেল ফবা মমা অমা, শাফনা পোকপা, মথৌ তাবা নৌনা পোকপা অঙাংগী চেক্সিন-থৌরাং অমসুং মীৎয়েং চংবা, নুংশিনবা ইমুং-মনুং অমসুং তরু-তনানবা য়ুমগী অকোয়রোন অসিনা নৌনা পোক্লিবা অঙাং অদুগী হকশেল অমসুং হিংবদা অচৌবা ঈথীল পী।
নৌনা পোক্লিবা অঙাংশীং অসি পুং কুনমরি চেক্সিন্না য়েংশিনবীবা, নুংশিবীবা, তরু-তনান্না থম্বা, পীজবা মথৌ তাই। চংদবা য়াদবা খুদোংচাবশীং ফংলবা মমা অমসুং মপা নত্ত্রগা মরুওইনা য়েংশিনবীরিবা মীওইশীং অসিনা অঙাংগী তুংগী হকশেল, নুংঙাইবা, চাউখৎপা, তম্বা অমসুং ইনখৎলকপগী য়ুম্ফম হুল্লি।
নৌনা পোক্লিবা নুপা নত্ত্রগা নুপী অদুনা মখাগিসি লৈবা মতমদা মপুং ফানা চাউখৎলি:
- মমা, মপা নত্ত্রগা অতোপ্পা হকথেংননা য়েংশিনবীরিবা মীওইদুনা নক্না অমসুং তোয়না থম্বীরবা অমসুং পম্বীরবা।
- অঙাংদুনা পাম্লিমখৈ অমসুং য়ামদ্রবদা পুং 24গী মনুংদা নিপাল্লক, অহানবা থা তরুক অদুদা খোম্লাং ইনবীবসিনা পীক্লিবা অঙাং অমসুং মহাক্কী মমাগী মরি চেৎশিনহল্লি অমসুং অঙাং অদু ইনফেক্সনশীংদগী ঙাকথোকই।
- নুংশিবীবা অমসুং মীনুংশি পীবীবা, মিৎয়েং চংবীবা, পুক্নিং থৌগৎপীবা অমসুং চান্না তৌবীবনা অঙাং অদুবু য়াংনা চাউখৎহনবা অমসুং খংবদা মতেং পাংই।
- লুম্বু-লুম্বু শানা, শেংনা, নুংঙাইনা অমসুং শাফনা অমসুং তোইনা হোংদোক্তুনা থম্বীবা অমসুং পীথকপা লোইরগা মনমগন্দা তপ্না তপ্না ফুবীবা।
- ইনফেক্সনশীং থীংবদা মতেং পাংগদবা তরু-তনানবা অকোয়রোন অমা থম্বা।
- মতম চানা ইম্মুনাইজেসনশীং তৌবা অমসুং ইনখৎলকপা চাং নাইনা য়েংশিনবা অমসুং চাং নাইনা চেক-অপ তৌবা য়াউনা মগুন লৈবা হেলথ কেয়র পীবা।
হৈ-শিংলবা বার্থ এটেন্দেন্ট অমনা:
- অনৌবা মমা মপানা মখোয়গী নৌনা পোক্লিবা অঙাংগী খোম্লাং ইনবা, ফোর্মুলা ফিদিং, ইম্মুনাইজেসন, অঙাংগী ঈরুজবা, অঙাংবা পাউ ফাউনবা, লোল তম্বীবা, তুম্বগী মওং অমসুং অতৈ কয়াগা মরি লৈনবা ৱাহংশীংগী পাউখুম পীগনি।
- অনৌবা মমা-মপা অদুবু অঙাং অমদা খুদক্কী ওইবা মেদিকেল এটেন্সন মথৌ তাগদবা খুদোংথীবগী খুদম-চাংদমশীং তাকপীগনি।
- মমা অমসুং মপাশীংদা মখোয়গী অঙাং অদুদা কমপ্লিকেসনশীং থোরকপদা শিজিন্ননবা মখোয়গী এমর্জেন্সি প্লান শেম্বদা মতেং পাংগনি।
- মমা অমসুং মপা অদুদা অঙাং অদু পোকপগী মতাংদা (অরুম্বা, অৱাংবা, পোকপগী মতম) লৈখিবা মথৌ তাবা ইনফোর্মেসনগী রেকোর্দ অমা পিগনি।
- পোকপা অদু সিভিল রেজিস্ত্রারদা রিপোর্ট তৌনবা অঙাংগী বার্থ সর্টিফিকেট অদু মমা মপাদা পীগনি।
মতম শুদনা নত্ত্রগা লুম্বা য়ৌদবা নত্ত্রগা শোয়নাইনা পোকপা অঙাংশীংগীদি মখোয়না হিংবা, মপুংফানা চাউখৎপা অমসুং ইনখৎপা ফংনবগীদমক অখন্ননা চেকশিনবা, নুংশীবা অমসুং পুক্নিং চংবা মথৌ তাই।
হৈ-শিংলবা বার্থ এটেন্দেন্ট অমনা মমা অমসুং মপা অদুদা মখোয়গী মীমান্নদ্রবা অঙাং অদুবু করম তৌনা য়েংশিনবীগদগে হায়বদু তাকপদা মরুওইবা শক্লোন অমা লৌবা য়াই।
অঙাং খরদি মখোয়না মপুংফানা চাউখৎপা নত্ত্রগা মমা মপাশীংগা ময়ুমদা চৎনবগী মতিক চাদ্রিফাউবা হোসপিটাল অমগী অখন্নবা কেয়র য়ুনিট অমদা অহেনবা চেক্সিন থৌরাং লৌবা মথৌ তাবা য়াই। করিগুম্বা অঙাং অমা খোম্লাং ইনবীবা য়াদ্রিবা ওইরবদি মমা অদুনা মহাক্কী খোম্লাং অদু শুমদোকপীবা য়াই অমসুং শাফনা থমজিনবীবা য়াই মরমদি মদু ফুত্তোক্লবা পীথক্নবা ট্যুব, চমচ নত্ত্রগা কপ অমা শিজিন্নদুনা অঙাং অদুদা ইনবীবা য়াই।
নৌনা পোক্লিবা অঙাং অমা য়েংশিনবদা মমা অমসুং মপা অদুদা নুংঙাইবসু ফাউই অমসুং খোয়রাংবা অমসুং চোকথবসু ফাউই। মরমদি মখোয়না মখোয়গী পুন্সিদা অনৌবা অঙাং অদুগী ফুল-টাইম কেয়র লৌবদা চুশিন্নহন্নবা হোৎনৈ। মহৌশানা নৌনা পোক্লিবা অঙাংশীংনা মখোয়গী মথৌ তাবা পুম্নমক মমা মপাদা তাংজবা মরমনা মখোয় মশামক য়াম্না চেক্সিনজবা তাই। খোম্লাং ইল্লিবা মমাশীংনা অখন্ননা মচি ওইবা চিঞ্জাক চাবা মথৌ তাই অমসুং মমা পুম্নমক্না হেন্না পোত্থাবা তাই। মপা অমনা মমা অদুবু মহাক্না খোম্লাং ইনবীরিঙৈদা অতৈ অঙাংশীং অমসুং ইমুং অদু য়েংশিনবীদুনা নত্ত্রগা মমা অদুনা পোত্থারিঙৈদা নৌনা পোক্লিবা অঙাং অদুবু য়েংশিনবীদুনা সপোর্ট তৌবীবা য়াই।
মৈখু, য়ু, দ্রগ, পোইজন অমসুং পোল্যুটেন্টশীং অসি মরুওইনা মীরোল্লিবী নুপীশীং, চাউখৎলক্লিবা ফিটস, অঙাংশীং অমসুং পুংকক চাউরবা অঙাংশীংদা মাং-তাক্নিংঙাই ওই।
করিগুম্বা মীরোল্লিবী নুপী অমনা মৈখু শিজিন্নরবদি, মহাক্কী মচা অদু লুম্বা য়ৌদনা পোকপা য়াবগী ওইথোকপা লৈ। মহাক্কী মচা অদুসু লোক খুবা, লোক থুংবা, কংখু, ন্যুমোনিয়া নত্ত্রগা অতৈ শ্বর হোনবগা মরি লৈনবা সমস্যাশীং থোকহল্লকপা য়াবগী ওইথোকপা লৈ।
মীরোনবী নুপি অমনা মহাক মশাগী হকশেল অমসুং ফিটসকী হকশেল অদু য়ু নত্ত্রগা নার্কোটিক্স শিজিন্নদুনা মাং তাকহঞ্জবা য়াই। পোৎশকশীং অসিনা অঙাংগী ফিজিকেল অমসুং মেন্টেল দিভেলপমেন্টদা শাথীনা শোকহনবা য়াই। মমা ওইগদৌরিবী অদুনা মীরোনগে হায়না প্লান হেক তৌরকপগা নত্ত্রগা মীরোল্লে হায়না চিংনরকপগা য়ু থকপা অমসুং/নত্ত্রগা দ্রগ শিজিন্নবা লেপ্পা তাই। করিগুম্বা মহাক্না তোকপা মতমদা অৱাবা ওইরবদি মহাক্না মেদিকেলগী পাউতাক অমসুং সপোর্ট অদু ত্রেন তৌরবা হেলথ ৱার্কর, হেলথ সেন্টর নত্ত্রগা সবস্টেন্স-এব্যুজ ওর্গানাইজেসন অমদগী লৌগদবনি।
মীরোনবী নুপী অমনা মীরোল্লিঙৈ মতমদা য়াম্নমক মথৌ তাদ্রবদি অমসুং ত্রেন তৌরবা হেলথ ৱার্কর অমনা প্রেস্ক্রাইব তৌদ্রবদি হিদাকশীং চারোইদবনি।
অঙাং, মমা ওইবা য়ারবা চহিদা লৈবা নুপি, মীরোনবী নুপী, মমা অমসুং চহি য়ামদ্রিবা অঙাংশীং অসিগী ফিজিকেল গ্রোথ অমসুং মেন্তেল দিভেলপমেন্ট অদু ফজনা লৈহন্নবগিদমক্তা মখোয়বু চুরুট-বিরি নত্ত্রগা চাকথোংবগী মৈখুশীং, নাপী হাৎনবা হিদাকশীং, তিলহাৎ হিদাকশীং অমসুং মিশ্রিগী পাইপনা পুরকপা মিশ্রিগুম্বা পোল্যুতেন্টশীং য়াউবা ঈশীং, গারিদগী কামথোরকপা মৈখু অমসুং থানবা রংশীংগী মনমশীংদগী ঙাকথোকপা তাই।
ইমুং-মনুং অমসুং কম্যুনিতিশীংনা মরুওইনা মীরোনবী নুপীশীং, মমাশীং অমসুং মখোয়গী অঙাংশীংবু মৈখু চেন্দবা অকোয়রোন লৈহন্দুনা মখোয়বু চুরুট-বিরিগী মৈখুশীং চংহন্দবদা অখন্ননা মতেং পাংবা য়াই।
থবক শুফমদা মমা ওইবা য়ারবা চহিদা লৈবা নুপীশীং, মীরোনবীশীং অ অমসুং মমাশীংগী অমসুং মচাশীংগি হকশেলবু শোকহনবা ঙম্বা মাং-তাক্নিংঙাই ওইবা মৈখু, পোইজন অমসুং পোল্যুটেন্টনচিংবদগী ঙাকথোকপা য়াই।
নুপিদা চত্থবা হিংসা অসি অয়াম্বা কম্যুনিটিশীংদা শাথীবা পব্লিক হেলথকী সমস্যা অমনি। নুপী অমনা মীরোনবা মতমদা, হিংসা হায়বসি নুপী অমসুং মহাক্কী মীরোনবদুদা য়াম্না খুদোংথীনিঙাই ওই। মসিনা মিসকেরিয়েজ, মতম শুদনা অঙাং উন্নবা অমসুং লুম্বা য়ৌদবা অঙাং পোকহন্নবগী রিস্ক হেনগৎহল্লি।
মতম অমহেক্তদা হিংসা অমসুং ফু-চৈবা হায়বসি য়ারোইদবনি। মীরোল্লিঙৈ মতমদা ফু-চৈখিবা নুপীশীং অসিদা ঙন্না মতম শুদনা অঙাং উন্নবা থোকহনবা য়াই অমসুং মখোয়গী অঙাংশীং অদু শিবসু য়াই। অঙাংশীং লুম্বা য়ৌদনা পোক্তুনা মখোয়গী হকশেল অমসুং হিংবদা শোকহনবা য়াই।
হেলথ ৱার্করশীং, ইমুং মনুংশীং অমসুং কম্যুনিটিশীংনা অসিগুম্বা খুদোংথীবশীং খংবা তাই অমসুং নুপীশীংদা হিংসা চত্থবা থীংবা অমসুং লৈহন্দবা হোৎনবা তাই। ওর্গানাইজেসনশীং অমসুং কম্যুনিটিগী লুচিংবশীংগী মতেংগা লোয়ননা লোকেল ওথোরিটিশীংনা: (1) নুপীদা চত্থবা হিংসা থীংবা এক্সন লৌখৎপা তাই অমসুং নুপীশীংগী রিস্ক হেনগৎহনবা হিংসা অমসুং ফু-চৈবগী মায়োক্তা লেপ্পা তাই; (2) নুপীশীংবু হিংসা অমসুং ফু-চৈবদগী ঙাকথোক্নবা আইনশীং শেম্বা তাই; অমসুং (3) তুহৎপীরবা নুপীশীংগীদমক প্রোটেক্সন অমসুং সপোর্ট সর্ভিসশীং ফংহনবা তাই।
থবক মফমদা, মীরোনবী নুপীশীং অমসুং মমাশীং অসি হন্থনা য়েংবা অমসুং হেলথ রিস্কতগী ঙাকথোকপা তাই অমসুং খোম্লাং পীথক্নবা নত্ত্রগা খোম্লাং শুমদোক্তুনা থম্নবা মতম পীবা তাই। মখোয়দা মেটরনিটি লিভ, এমপ্লোয়মেন্ট প্রোটেক্সন, মেদিকেল বেনিফিটশীং অমসুং য়ারবদি শেলগী মতেং পীগদবনি।
নুপি কয়া ইনফোর্মেল ইকোনোমিদা থবক তৌই। মফমদুদা মখোয়গী থবক অসি পব্লিক ওথোরিটিশীংনা রেকোর্দ, রিগুলেট নত্ত্রগা প্রোটেক্ট তৌদে। নুপিশীংনা মখোয়গী থবক অদু ফোর্মেল নত্ত্রগা ইনফোর্মেল ইকোনোমিবু ওইরবসু সরকার অমসুং সিভিল সোসাইটিগী মতেংগা লোয়ননা ঙাক-শেন্নবা খোংথাংশীং লৌখৎপা হায়বসি নুপী, অঙাং অমসুং ইমুং-মনুংশীংগী হকশেল অমসুং ইকোনোমিক সেক্যুরিটি ঙাক্নবগীদমক মরুওই।
ঙাক-শেন্নবা খোংথাংশীং হায়রিবসিগী মনুংদা মখাগীশিংসি চল্লি:
মেটরনিটি লিভ: মমা অমনা মহাক্কী অঙাং অদু পোক্লবা মতুংদা পোত্থানবা মতম শরুক অমা লৌনবগী অধিকার লৈ হায়বদি মশামক অমসুং মহাক্কী ইমুং মনুং অদুবু সপোর্ট তৌনবা অমসুং মহাক্কী ছুটি মতম লোয়রবা মতমদা থবক অদুদা অমুক হঞ্জিল্লকপা য়ানবগী গেরেন্টি পীবা তাই।
এমপ্লোয়মেন্ট প্রোটেক্সন: মসি মীরোল্লিবী নুপীশীং অমসুং নৌনা মমা ওইরকপীশীংবী নমহৎলোয় অমসুং মীরোনবা, মেটরনিটি লিভ নত্ত্রগা অঙাং উনবগী ছুটি লৌবনচিংবনা মরম ওইদুনা মখোয়গী থবক নত্ত্রগা থবক্কী ফংলিবা খুদোংচাবশীং (পেন্সন, শেল পীবা ছুটিগী লিভ, অসিনচিংবা) মৎলোয় হায়বগী গেরেন্টি অমনি।
শেলগী (ইনকম) সপোর্ট অমসুং মেদিকেল বেনিফিটশীং: থবক তৌবী মীরোনবী নুপীশীং অমসুং মমাশীং অমসুং ইমুং মনুংশীংনা মহৌশানা শেলগী ঙাক্লৌ অমসুং মেদিকেল কেয়রগী কান্নবশীং মথৌ তাই। মীরোনবা, অঙাং পোকপা অমসুং অঙাং অদুগী শেন্নবনা মরম ওইদুনা নুপী অদুগী থবক্তা অহোবা লৈখিবদুনা থোকহনবা ইনকম মাংখিবগী শরুক খরদি শেলগী ঙাক্লৌনা মহুৎ শিঞ্জিল্লি। মেদিকেল বেনিফিটশীং অসি মীরোনবী নুপীশীং, নৌনা মমা ওইরিবীশীং অমসুং নৌনা পোকপা অঙাং অদুনা অঙাং পোক্ত্রিঙৈগী মমাং, অঙাং পোকপা অমসুং পোক্লবা মতুংগী সর্ভিসশীং অমসুং মথৌ তারকপা মতমদা হোস্পিটালাইজেসনগীদমক মথৌ তাই।
হেলথ প্রোটেক্সন: মীরোনবী নত্ত্রগা নর্সিংদা লৈবা নুপিশীংবু মহাক্কী নত্ত্রগা মহাক্কী মচাগী হকশেল শোকহনবা য়াবা থবক তৌহল্লোইদবনি। রিস্ক লৈবা মফমদগী মহাক্কী থবক্কী কন্দিসনশীং হোংদোক্তুনা থবক মফমদা লৈবা হকশেলগী রিস্ক হন্থহনগদবনি। নুপী অদু মহাক্কীদমক্তা শাফরে হায়রবা মতমদা থবক্তা হঞ্জিনগদবনি নত্ত্রগা চপ মান্নবা খুৎশুমলদা মান্নবা থবক অমা পীগদবনি।
খোম্লাং ইনবা: মমাশীংনা থবক্তা হঞ্জিল্লবা মতুংদা অঙাং অমবু খোম্লাং ইন্নবগী অধিকার পীগদবনি মরমদি খোম্লাং ইনবা হায়বসি মমা অমসুং মহাক্কী মচা অদুগী হকশেলদা অচৌবা কান্নবা লৈ। খোম্লাং পীথক্নবগীদমক্তা মমাশীংবু অমা নত্ত্রগা অমদগী হেনবা ব্রেকশীং, নত্ত্রগা থবক শুবগী মতম অদু মহাক্কী শেল পীবা থবক মতমদগী ককথদনা হন্থহনবগী খুদোংচাবা পীগদবনি।
নুপী খুদিংমক, মরুওইনা মীরোনবী নুপী অমা অমসুং নৌনা মমা ওইরিবীশীংনা মগুন লৈবা হেলথ কেয়র ফংনবগী অধিকার লৈ। হেলথ ৱার্করশীং অসি টেক্নিকেল ওইনা মতিক চাবা তাই অমসুং নাৎকী চৎনবীশীংবু খংনা চৎপা তাই অমসুং ইনখৎলক্লিবী নুপীমচাশীং য়াউনা নুপী পুম্নমকপু ইকাইখুম্ননা লৌবা তাই।
করিগুম্বা নুপীশীংনা ক্বালিটি হেলথ কেয়র অসি মীরোল্লিঙৈ, অঙাং পোকপা অমসুং পোক্লবা মতমদা ফংলবদি মীরোনবা অমসুং অঙাং পোকপগী খুদোংথীবা কয়াদগী কনবা ঙম্মী।
নুপী পুম্নমক্না দোক্টর, নর্স নত্ত্রগা মিদৱাইফকুম্বা স্কিল লৈরবা বার্থ এটেন্দেন্ট অমগী সর্ভিস অমসুং মথৌ তারবদি এমর্জেন্সি কেয়র লৌনবগী হক লৈ।
ইনফোর্মেসন অমসুং কাউন্সেলিং পীরিবা ক্বালিটি হেলথ কেয়রনা নুপী অমসুং নুপাশীংবু মখোয়গী রিপ্রদক্টিভ হেলথকী মতাংদা মশা খংনা ফিরেপ লৌবা ঙমহল্লি। মেটরনেল কেয়রগী মথৌ তারিবা নুপী অমবু মহাক্কী মপুরোইবা নত্ত্রগা পার্টনর অমসুং ইমুং মনুং অদুনা সপোর্ট তৌবীবা তাই অমসুং মশামক অমসুং মহাক্কী মচা অদুবু অঙাং পোক্ত্রিঙৈগি কেয়র, অঙাং পোকপা, পোক্লবা মতুংগী কেয়র অমসুং এমর্জেন্সি কেয়র য়াউনা, মথৌ তারকপা মতমদা হেলথ ফেসিলিটি অমদা য়ৌহন্নবা মতেং পীবা তাই।
কম্যুনিটিশীংগী মতেংগা লোয়ননা সরকারনা ইনখৎলক্লিবী নুপীমচাশীং য়াউনা নুপীশীংদা ফংহন্নবা হোৎনগদবনি। চত্থোক-চৎশিনগী অচংবা শেল, অশাংবা অরাপ্পা, খুদোংচাদবা লম্বীশীং অমসুং নাৎকী চৎনবীশীং হায়রিবা অতৈ অপন-অরাকশীং অসি কোকহন্দুনা হেলথ সর্ভিসশীংসু ফংহনবা মথৌ তাই।
হেলথ-কেয়র পীরিবশীংনা ক্বালিটি হেলথ কেয়র পীবদা মথৌ তারিবা মখোয়গী টেক্নিকেল অমসুং কম্যুনিকেসন স্কিলশীং লৈহন্নবা অমসুং ফগৎহন্নবা চাং নাইবা ত্রেনিংগী খুত্থাংদা সপোর্ট তৌগদবনি। নুপী পুম্নমকপু ইকাইখুম্নবগা লোয়ননা লোয়ননবা, নাৎকী চৎনবী অমসুং মীওই অমগী অরোন অথুপ ঙাক্নবগী হক অদুবু খংনা চৎনবা মখোয়বু ত্রেন তৌবীগদবনি। মখোয়না ইনখৎলক্লিবশীংগী অকক্নবা মথৌ তাবশীং অদুবু খংবীবা অমসুং য়েংদুনা লোয়নবা মথৌ তাই অমসুং মখোয় মশামক অমসুং মখোয়গী অঙাংশীংগী চেক্সিন থৌরাং করম্না লৌগদগে হায়বদু খংবসু তাই।
সোর্স: UNICEF


c: text/html

text:
এজিং (অহল ওইরকপা)গী মতাংদা খংজিনগদবশীং
তোপিক অসিনা এজিং (অহল ওইরকপা)গী মতাংদা খংজিনগদবশীং পীরি।
এজিং (অহল ওইরকপা) হায়বসি করিনো?
চহি হুম্ফুগী মথক্তা লৈবা মীওইশীং অসি অহল ওইরবা মীওইশীংগী কাংলুপ্তা চল্লি। অহল ওইরকপগী থৌওং অসি মীওই অমনা “হিংনবগী শেল তানবা অমসুং অঙাং পোকপগী ত্রেদিসনেল ওইবা থৌদাংশীং লোইশিল্লবা অমসুং থবকশীং অসি মপুং ফারবা মতুংদা লাকপা, পুন্সিগী শাংদোকপা মতম্নি হায়না লৌনরিবা চহিশীং অদুদা” চংশিল্লক্লবা মতমদা হৌই হায়না লৌনৈ (টিবিটস)। চহি 60 চংলকপদা ঙাইরিবা মীওইশীংগী ওইনা “নহা-অহল” অমসুং চহি 75 শুরবা অমসুং মসিগী মথক ওইবা চহি কাংলুপশীংদা লৈবা মীওইশীংগী ওইনা “অহল-অহল” হায়বগী মখাতাবা ক্লাসিফিকেসন লৈ (হুটচিনসন)।
এজিং (অহল ওইরকপা) হায়বসি করিনো হায়বা শন্দোক্না তাক্লি
বাইওলোজিকেলগী লেভেলদা, এজিং (অহল ওইরকপা) হায়বসি মতমগী মতুংইন্না লাকপা মখল কয়াগী ওইবা মোলেক্যুলর অমসুং সেলুলরগী ওইবা অমাং-অতা কয়া তুংশিল্লকপগী শাফু (ইম্পেক্ট)দগী লাকই। মসিনা হকচাংগী (ফিজিকেল) অমসুং ৱাখলগী (মেন্টেল) কেপাসিটি তপ্না তপ্না হন্থহল্লকই, লায়না লাকপগী রিস্ক, অমসুং মসিগী মতুংদা শীবগী রিস্ক হেনগৎহল্লকই। অদুবু, অহোংবশীং অসি পরিং অমদা (linear) নত্ত্রগা চাং মান্ননা (consistent) ওইবদি নত্তে, অমসুং মখোয় অসি মীওই অমগী মশাগী ওইবা চহিগা চাউরাক্না চৎমিন্নবতনি। চহি 70 শুরবা মীওই খরনা য়াম্না ফবা হেলথ (হকশেল) অমসুং ফঙ্কসন লৈবা মতমদা, অতৈ অতোপ্পা চহি 70 শুরবা মীওই খরদি মশা শোনবা অমসুং অতৈ মীওইদগী মতেং লৌবা মথৌ তাবসু য়াউই।
বাইওলোজিকেলগী ওইবা অহোংবগী ৱাংমদা, এজিং (অহল ওইরকপা) অসি রিটায়রমেন্ট, হেন্না চুনবা য়ুমদা মফম হোংদোকপা, অমসুং মমান্নবা অমসুং পার্টনরশীং শিবনচিংবা অতৈ পুন্সিগী ওইবা অহোংবশীংগসু চৎমিন্নৈ। অহল ওইরকপগী থৌওং অসিদা পব্লিক-হেলথ রেস্পোন্স অমা শেমগৎপদা, চহি হেন্না য়ামখৎলকপগা লোয়নরিবা অমাংবশীং ফগৎহন্নবগী এপ্রোচখক্তা নত্তনা, রিকভরি, এদাপ্টেসন অমসুং সাইকোলোজিকেল গ্রোথ হেন্না মপাঙ্গল কনখৎহনগদবা অতৈ এপ্রোচশীংসু খন্নবা হায়বসি য়াম্না মরুওই।
এজিং (অহল ওইরকপা)গা লোয়নবা কমন ওইবা হেলথ কন্দিসনশীং
অহল ওইরকপা চহিদা লাকপা কমন ওইবা কন্দিসনশীংগী মনুংদা না তাথীবা, ঙৌদোং (কেটরেক্ট) থুংবা অমসুং মশেল-মরাং উবা, নঙ্গন অমসুং ঙক্তা নাবা অমসুং ওষ্টিওঅর্থ্রাইটিস, ক্রোনিক ওবষ্ট্রক্টিভ পলমোনরি দিজিজ, দাইএবেটিজ, দিপ্রেসন (পুক্নিং ৱাবা), অমসুং দিমেন্সিয়া অসি য়াউই। মসিগীসু মথক্তা, মীওইবনা চহি য়ামশিল্লক্লিবমখৈ, মতম অমত্তদা কন্দিসন ময়াম অসি অমুক্তদা লাকশিনবা য়াই।
চহি য়াম্লক্লবা মতমদা, পুন্সিগী অকোনবা শরুকশিংদা লাক্কনবা কমপ্লেক্স ওইবা হেলথকী প্রোব্লেমশীং লাকপা হৌগল্লি অমসুং মসি অকক্নবা লায়নাগী কেটেগোরিশীংদা চন্দে। মখোয় অসি ফেক্টর কয়ামুক্না মরম ওইদুনা থোক্কল্লি অমসুং মখোয়শীংদুগী মনুংদা হকচাং শোন্থরকপা, মপান থোকপদা চাং নাইরক্তবা, তুশিনবা, কা-হেন্না কিগনবা (delirium) অমসুং প্রেসর অলসর অসি য়াউই।
হকশেল ফনা/ এক্টিভ ওইবা মওংদা অহল ওইবা (Healthy /Active ageing)
“হকশেল ফনা অহল ওইবা” হায়বসি চহি য়ামশিল্লক্লবা মতমদা নুংঙাই-য়াইফনা (well-being) লৈবা ঙমহনবা ফঙ্কসনেল এবিলিটি শেমগৎপা অমসুং মেন্টেইন তৌবগী প্রোসেস অদুবুনি হায়না এজিং (ageing) অমসুং হেলথকী মতাংদা পীবা ৱার্ল্ড রিপোর্টনা হায়রি।
চহি য়াম্লবা মীওইশীংগীদমক্তা শেম্বা UN প্রিন্সিপলশীং
ইং 1991দা, জেনেরেল এসেমব্লিনা, চহি য়াম্লবা মীওইশীংগী ওইনা ইন্দিপেন্দেন্স, পার্টিসিপেসন, কেয়র, সেলফ-ফুলফিলমেন্ট অমসুং দিগ্নিটিগা মরি লৈনবা এন্টাইটলমেন্ট 18 শেমদুনা য়ুনাইটেদ নেসন্স প্রিন্সিপলস ফোর ওলদর পর্সনস অসি চৎনবা হৌখি। UNনা গবর্ণমেন্টশিংদা প্রিন্সিপলশীং অসি মখোয়গী নেসনেল প্রোগ্রামশীংগা য়ারিবমখৈ চৎমিন্নহন্নবা পুক্নিং থৌগৎখি।
ইন্দিপেন্দেন্স (মখা পোন্দবা)
- চহি য়াম্লবা মীওইশীংনা ইনকম, ফেমিলি অমসুং কম্যুনিটি সপোর্ট অমসুং সেলফ-হেল্পকী খুত্থাংদা চিঞ্জাক, ঈশীং, লৈফম, ফি-রোল অমসুং হেলথ কেয়র মতিক চানা ফংগদবনি।
- চহি য়াম্লবা মীওইশীংনা থবক শুনবগী খুদোংচাবা নত্ত্রগা অতৈ ইনকম-জেনেরেটিং ওপর্চুনিটিশীংগী খুদোংচাবা ফংগদবনি।
- চহি য়াম্লবা মীওইশীংনা করম্বা মতমদা অমসুং কয়াম থুনা থবক শুবদগী পোত্থাগদগে হায়বদু খংমিন্নবা ঙমগদবনি।
- চহি য়াম্লবা মীওইশীংনা চুনবা এজুকেসনেল অমসুং ত্রেনিং প্রোগ্রামশীংগী খুদোংচাবা ফংগদবনি।
- চহি য়াম্লবা মীওইশীংনা পর্সোনেল প্রিফরেন্সশীং অমসুং চেঞ্জিং কেপাসিটিশীংদা সেফ অমসুং এদাপ্টেবল ওইবা অকোয়রোন অমদা হিংবা ঙমগদবনি।
পার্টিসিপেসন (শরুক য়াবা)
- অহল ওইরবা মীওইশীংনা সমাজগা তিন্ননা লৈগদবনি, মখোয়গী য়াইফনবগা মরি লৈনবা পোলিসিশীং শেম্বা অমসুং চৎনহনবদা ইচংথৌনা শরুক য়াগদবনি অমসুং মখোয়গী নোলেজ অমসুং স্কিলশীং অদু নহা ওইরিবা কাংলুপশীংদা পীগদবনি।
- চহি য়াম্লবা মীওইশীংনা কম্যুনিটিগী সর্ভিসকী খুদোংচাবা লৌনবা অমসুং লৈহন্নবা অমসুং মখোয়গী ইন্টরেষ্ট অমসুং কেপেবিলিটিশীংগা চুনবা পোজিসনশীংদা মখোয়গী থৌদাং লৌবা ঙম্বা ওইগদবনি।
- চহি য়াম্লবা মীওইশীংনা মখোয় মশাগীদমক ঈহৌ শাগৎপা নত্ত্রগা এসোসিএসন শেম্বা ঙমগদবনি।
কেয়র (য়েংশিনবীবা)
- চহি য়াম্লবা মীওইশীংনা সমাজ খুদিংগী ওইবা কলচরেল ভেল্যুশীংগী সিষ্টেমগা মরি লৈননা, ফেমিলি অমসুং কম্যুনিটিদগী কেয়র অমসুং প্রোটেক্সনগী কান্নবা ফংগদবনি।
- চহি য়াম্লবা মীওইশীংনা মখোয় মশাবু ফিজিকেল, মেন্টেল অমসুং ইমোসনেলগী নুংঙাই-য়াইফবগী খ্বাইদগী মতোন লোম্বা থাক অদু লেংদনা থম্বদা নত্ত্রগা অমুক হন্না ফংবদা মতেং পাংগদবা অমসুং নারক-য়েক্লকপা থীংনবা নত্ত্রগা থেংথহন্নবগীদমক হেলথ কেয়র লৌবগী খুদোংচাবা লৈগদবনি।
- চহি য়াম্লবা মীওইশীংনা মখোয়গী ওটোনোমি, প্রোটেক্সন অমসুং কেয়র হেনগৎহন্নবা সোসিএল অমসুং লিগেল সর্ভিসশীংগী লৌবগী খুদোংচাবা লৈগদবনি।
- অহল ওইরবা মীওইশীংদা মীনুংশী চেনবা অমসুং সেক্যুওর ওইবা অকোয়রোন অমদা প্রোটেক্সন, রিহেবিলিটেসন অমসুং সোসিএল অমদি মেন্টেল ষ্টিমুলেসন পীদুনা ইনষ্টিট্যুসনেল কেয়রগী চুনবা লেভেলশীং শীজিন্নবা ঙমহনগদবনি।
- অহল ওইরবা মীওইশীংনা শেলটর (shelter), কেয়র নত্ত্রগা ত্রিটমেন্ট ফেসিলিটি অমদা লৈরিঙৈ মতমদা, মখোয়গী ইকাইখুম্নবা, থাজবা, মথৌ তাবা অমসুং প্রাইভেসিগী মপুংফানা ইকাইখুম্নবা য়াউনা হ্যুমেন রাইটস অমসুং ফন্দামেন্টেল ফ্রিদম ফংবা অমসুং মখোয়গী কেয়র অমসুং মখোয়গী পুন্সিগী মগুনগী মতাংদা ফিরেপ লৌনবগী অধিকার ফংবা তাই।
সেলফ-ফুলফিলমেন্ট (মশানা নিংবা থূংহঞ্জবা)
- অহল ওইরবা মীওইশীংনা মখোয়গী পোটেন্সিএলগী মপুংফাবা দিভেলপমেন্টগী ওপর্চুনিটিশীং তান্নবা ঙম্বা তাই।
- অহল ওইরবা মীওইশীংনা সমাজগী এজুকেসনেল, স্প্রিচুএল অমসুং রিক্রিএসনেল রিসোর্সশীংগী খুদোংচাবশীং ফংবা তাই।
দিগ্নিটি (ইকাইখুম্নবা)
- অহল ওইরবা মীওইশীংনা দিগ্নিটি অমসুং সেক্যুরিটি লৈনা হিংবা অমসুং তুহৎপা অমসুং ফিজিকেল নত্ত্রগা মেন্টেলগী ওৎ-নৈবা লৈতনা হিংবা ঙম্বা তাই।
- অহল ওইরবা মীওইশীংবু চহি, জেন্দর, জাতি নত্ত্রগা কাংলুপকী বেকগ্রাউন্দ, দিসএবিলিটি নত্ত্রগা অতৈ ষ্টেটসকী খেৎনবা থমদনা লোয়নগদবনি, অমসুং মখোয়গী ইকোনোমিক কন্ত্রিব্যুসনগী মখা পোন্দনা ভেল্যু লৈহনগদবনি।
এজিং – ভারত্তা লৈরিবা মশক (Ageing - scenario in India)
ভারত্তা অহল ওইরবা মীওইশীংগী মীশীং অসি লেপ্তনা হেনগৎলক্লি। অহল ওইরবা মীওইশীংগী মীশীং অসি ইং 2001দা মিলিয়ন 76 ওইরম্বদগী ইং 2011দা মিলিয়ন 103.8দা হেনগৎখ্রে। হিসাব অসিনা তাক্লি মদুদি ভারত্তা লৈবা চহি 60+গী ওইবা মীশীং অসি ইং 2016দা মিলিয়ন 116.10দা, ইং 2021দা মিলিয়ন 143.20দা অমসুং ইং 2026দা মিলিয়ন 173.2 দা হেনগৎলক্কনি।
চহি খরসিগী মনুংদা লৈখিবা হেলথ কেয়র ফেসিলিটিশীংগী জেনেরেল ইম্প্রুভমেন্ট অসিনা অহল ওইরবা নাগরিকশীংগী মীশীং অসি হেনগৎলকপগী মরুওইবা মরমশীংগী মনুংদা অমা ওইরি। মখোয়বু শাংনা পুন্সিহনবতা নত্তনা, শাফবা মওংদা, ইকাইখুম্ননা অমসুং প্রদক্টিভ ওইবা পুন্সি অমা পীবা হায়বসিসু অচৌবা শিংনবা অমনি।
ভারত সমাজগী ত্রেদিসনেল নোর্ম অমসুং ভেল্যুশীংনা চহি অহল ওইরবা মীওইশীংদা ইকাইখুম্ননবা অমসুং কেয়র পীনবা তাক্লি। অদুম ওইনমক, হৌখিবা মতম খরসিদা, জোইন্ট ফেমিলি সিষ্টেম (পুন্না লৈমিন্নবা ইমুং) অসি তপ্না তপ্না মাংথরকপা উরি, অমদি মসিগী ফল অমা ওইনা মমা-মপা কয়াবু মখোয়গী ইমুং-মনুংশীংনা ইমোসনেল, ফিজিকেল অমসুং ফাইনান্সিএল সপোর্ট পীবীদবগা লোয়ননা মীরাইবীবা উরি। অহল ওইরবা মীওইশীং অসিনা মতিক চাবা সোসিএল সেক্যুরিটি লৈতবদগী প্রোব্লেম কয়া মায়োক্নরি। মসিনা শেংনা তাক্লি মদুদি এজিং (অহল ওইরকপা) হায়বসি য়াম্না মরুওইবা সমাজগী শিংনবা অমা ওইরক্লি অমসুং অহল ওইরবা মীওইশীংগীদমক শেলমিৎলোন অমসুং হকশেলগী মথৌ তাবশীং অদু পীবা মথৌ তাহল্লক্লি অমসুং অহল ওইরবা মীওইশীংগী পুক্নিং-ৱাখলগী মথৌ তাবশীংগী লৈহল্লক্লিবা মরম অমসুং মসিগা মরি লৈনবা সমাজগী অকোয়রোন (social milieu) অমা শেম্বা মথৌ তারক্লি।
ভারত্তা লৈবা অহল ওইরবশীংগী মীশীংগী মরুওইবা মশকশীং (Main features of elderly population in India)
অহল ওইরবশীংগী মীশীংগী প্রোফাইলনা মখাগীশীংসি তাক্লি:
- মখোয় অয়াম্বদি খুঙ্গংগী লমদা লৈ ;
- অহল ওইরবা মীওইশীংগী মীশীং অসি হেনগৎলক্লি ; অমসুং
- হেন্না অহল ওইরবা মীওইশীংগী (চহি 80গী মথক্তা লৈবা মীওইশীং) মীশীং অসি হেনগৎলক্লি;
- অহল ওইরবা মীওইশীংগী অচৌবা পর্সেন্টেজ অমদি (30%) লাইরবগী পনখৈ মখাদা লৈ।
সোর্সশীং

robotstxt: allowed

filter: keep


text:
লোমনাইদবা পূন্সি ফংলব্রা?
ময়েক শেংলবা পূন্সি লম্বী অমা বাইবলদা তাক্লি। অহানবদা, ঐখোয়না তেংবান মপূগী মফমদা অকায়বা চৎলুরে হায়বসি য়াবীবা তাই: ‘‘ঐখোয় পূম্নমক অরানবা তৌবা মরমনা ঈপূরোয়গী মতিক মঙাল ফংবা ঙমদে।’’ রোমান 3:23)। ঐখোয় পূম্নমক ঈপূরোয়না য়ানিংদবা থবক তৌবা মরমনা, চৈরাক ফংবা য়ারবা ঙাক্তনি। ঐখোয়গী পাপ পূম্নমক অসি অমত্তা ঙায়রবা লোমনাইদবা ঈপূরোয়গী মফমদা হকথেংননা তৌরুবা মরমনা, লোইনাইদবা চৈরাক অমদি ফংফম থোক্লবনি। ‘‘মরমদি পাপ তৌরুবগী মহৈদি শিবা হায়বসিনি, অদুবু ঐখোয়গী মপূ ইবুঙো যীশু খৃষ্টগী মতেঙনা লোমনাইদনা হিংবা ঙমহল্লি’’ য় রোমান 6:23)।
অদুম ওইনমক, ঈপূরোয়গী লোমনাইদবা মচানিপা, পাপ চেন্দবা (1 পিটর 2:22), যীশু খৃষ্ট তাইবং মী অমগুম পোকপীরকখি (যোহন 1:1,14) অমসুং ঐখোয়গী ইরাল কোকনবা শিবিখি। ‘‘অশুমনা ঐখোয়গীদমক ঈপুরোয়না মহাক্কী নুংশিবা অদু উৎথোকপী: ঐখোয়না পাপ চেনবা ওইদুনা লৈরিঙৈদা, খৃষ্টনা ঐখোয়গীদমক শিবিখি’’ (রোমান 5:8)। যীশু খৃষ্ট পাং মথক্তা শিখি (যোহন 19:31-42), ঐখোয়না ফংগদবা চৈরাক মহাকনা ফংবিখি (2 কোরিন্থীয় 5:21)। শিরবা মতুং নুমিৎ হুমনি শুরগা মহাক অমুক হিংগৎলকখি (1 কোরিন্থীয় 15:1-4), পাপ অমশুং শিবা মহাকনা ঙম্বগী খুদম উৎখি। যীশু খৃষ্ট শিদুনা মোংফমদা লৈরোন চল্লুবদগী অমুক হিংগৎলকপা অসিদগী মহাক্কী চাওরবা থৌজাল ওইনা লেঙদবা আশাগী অনৌবা মপোক অমা ঐখোয়দা পীনবীরে (1 পিটর 1:3)।
থাজবনা, ঐখোয় পাপতগী নানথোক্কনি অদুগা অরান খুবমগীদমক খৃষ্টদা ওনশিনগনি (পাওখোন 3:19)। ঐখোয়না মহাকপু থাজদুনা, ঐখোয়গী পাপ কোকপিনবা মহাকনা ক্রোসতা শিখিববু থাজরবদি, ঐখোয়বু ঙাকপীগনি অমদি লাইরৈপাক্তা লোমনাইদবা পুন্সিদা হিংলুগনি’’ (যোহন 3:16)। অদোমনা অদোমগী চিননা, ‘যীশুবু মপু ইবুঙোনি’ হায়দোকচরগদি লোয়ননা অশিবশিং মরক্তগী ইবুঙোবু ঈপুরোয়না েহিংগভহন বীঘ্রে হায়বসি ইপুকনিংদা থাজরবদি, অদোমবু কনবিরগনি’ রোমান 10:9)। ক্রোস মথক্তা খৃষ্টবু লোইশিনখিবনি হায়বসিবু থাজবখক্তনা লোমনাইদবা পূন্সি য়ৌনবগী অমত্ত ঙায়রবা লম্বেলনি! ‘‘মরমদি পুকনিংগী থাজবতনা অদোমবু কনবীবা ওইরগসু মসি থৌজালননি, অদুনা মসি অদোমদগী লাকখিবা খুদোল নত্তে, ঈপুরোয়দগীনি- মী কনামত্তনা চাওথোকপা ঙমদনবা, থবকতগীসু নত্তে’’ ( এফিসান 2:8-9)।
অদোমনা যীশু খৃষ্টবু অদোমগী লানবীবা মপু ওইনা লৌশিনবা পাম্বীরবদি, ইথোক্লবা লাইশোল অমা লৈ। নিংশিংবীয়ু, লাইশোল অসি নত্রগা অতোপ্পা লাইশোল অমা হায়রগা অদোমবু কনবীবা ঙমলোই। খৃষ্টদা থাজবা থম্বখক্তনা অদোমবু পাপতগী কনবীবা ঙমগনি। লাইশোল অসিদি অদোমদা অরান খুবম পীবীনবগীদমক অদোমনা ঈপুরোয়বু থাজবা অমসুং তৌবীমল খঙবা উৎপদুবু মহাক্কী মফমদা ফোংদোকনবগী ইচম চম্বা মওং অমনি।
‘‘ঈপুরোয়, নহাক্কী মফমদা ঐহাক লাল্লুরে হায়বা ঐহাক খঙজৈ অদুনা মসিগীদমক ঐহাকপু চৈরাক পীবীবা য়ারবনি। অদুবু ঐহাকনা ফংগদবা চৈরাক অদু যীশু খৃষ্টনা ফংবীখিবদগী মহাকপু থাজরুবগী মপান্না ঐহাকপু ঙাকপীরে। ঐহাক ঐহাক্কী পাপতগী মায় লৈথোকচরে অমসুং অরান খুবমগীদমক্তা নহাক্কী মফমদা থাজবা থমজরি। নহাক্কী অঙকপা ফংলরা থৌজাল অমসুং ঙাকপীহৈবা অসিগীদমক নহাকপু থাগৎচরি-মসিনি লোমনাইদবা পুন্সিগী খুদোল! আমেন!’’
Diese Webseite wurde mit Jimdo erstellt! Jetzt kostenlos registrieren auf https://de.jimdo.com


text:
নহাকনা তাইবংপানসিদা খোঙদারকপা নুমিত্তা নহাক্কী নমা অমদি নপানা পোকপা অমদি শিবাগী চেদা নহাক্কী মিং চনশিনবীখ্রে । মসিদগীসু হেন্দোক্তুনা তোঙান-তোঙানবা লম জগাগী মীংচন চেশিংদসু নহাক্কী মীং চনশিনবিরে খুদম ওইনা :
স্কুল অমদি কলেজদা,
থবক থানা তৌবদা,
য়ুম কৈ, লম ইংখোল লৈবদা,
গারি লৈবা মতমদা,
বেঙ্গ একাউন্ট হাংবা মতমদা,
রশন কাত লৌবা মতমদা,
ভোটর আই –কাত লৌবা মতমদা,
য়ুম –মৈ, ঈশিংনা চিংবা লৌবা মতমদা ।
অসুম তৌনা নহাকনা, য়াম্না থুনা মাংখিগদবা তাইবংসিদা হিংনবগীদমক মীং অসুক য়াম্না চনশিল্লবদি লোম্বা নাইদবা স্বরগগী মফমদুগীদমক্তদি নহাক্কী মীং চনশিনল্লোইদ্রা ? নহাকনা শিরবা তুংদা লোম্বানাইদবা মফমদা নুংঙাই য়াইফবগা লোইন্না শান্তি ফংগে খল্লবদি স্বরগদুগীদমক্তা মীং চনফম থোকত্রা ? চুম্মী, মীকুপশিমক্তদা নহাক্কী মীংদু চনশিনবীয়ু ।
মফমদুগীদমক্তা নহাক্কী মীং করম্না চনগদগে, নং খংলব্রা ? নহাক স্বরগগী মপূ ঈশ্বর মহাক্কী ঈমুংগী মী অমা ওইনা পোকপা তাই । মশিগী মরমদা ঈশ্বর মহাক্কী শেংলবা লাইরিক বাইবলনা অসুম্না হায় । “তৌঈগুম্বসুং ইবুংঙোবু লৌশিল্লবা মখৈদা, হায়বদি ইবুংঙোগী মীংদা থাজবা মখৈ অদুদা, ঈশ্বরগী মচাশিং ওইরকনবা ইবুংঙোনা মতিক পীবিরে” (যোহন ১:১২) । নহাকনা যীশু খৃস্টবু নশাগী কনবীবা মপুনি হায়না থম্মোই পুম্বদা চেতনা থাজরগা মহাকপু লৌশিল্লবদি নহাক ইবুংঙো মহাক্কী মচা ওইরে । নহাকনা পাপচেনবগীদমক্তা ফংগদবা দন্দি পুম্বা মহাক্কা কালবারিগী ক্রোসতা পুরগা নহাক্কী নহুত শিন্দুনা শিবিরে । মহাকনা শিবিখীবা ঙক্তা নত্তনা শিরবা মতুং হুম্নিসুবা নুমিত্তা হিংঙ্গত্তুনা মতম পুম্বগী ওইনা হিংলে । নহাকনা নহা ওইরিঙৈ মতমদগী তৌখিবা পাপশিংদু অমমম হায়দোকলবদি, ইবুংঙো মহাকনা পাপ কোকপিরগনি মহাক্কী মচা ওইনা লৌশিনবিগনি । নহাক্কী থম্মোইদা ঈংথাবা অমসুং হরাউবনা থলহনবীগনি । মহাকনা পৃথিবিদা লৈরিঙৈ মতমদা অসুম হায়না হায়, ‘হরাউজৌ, মরমদি নখোয়গী মীং শ্বরগদা ইখ্রবনি” (লুক ১০:২০) ।
প্রভু যীশু থাজদুনা পাপ কোকপিবা ফংখ্রবশিংগী মমীং স্বরগদা চনখ্রবনি । মখাতানা বাইবলনা অশুম্না হায়, “ইশ্বরদগী পোক্লবা মী খুদিংমক পাপ চেন্দে” (১ যোহন ৩:৯)। পাপ্না থল্লবা তাইবংসিদা অশেংবা পুন্সিদা হিংলগা পাপ তৌদনবগীদমক ইশ্বরনা থৌজাল পিবি । প্রভু যীশুনা ক্রোসতা শিবিবা অসি নহাক্কী পাপ পুবা ঙাক্তা নত্তনা অনাবশু পুবিরে । মরম অদুনা ইবুংঙোবু থাজবশিংনা লাইকন্নবা ঙমদবা লায়নাদগী কনবিবা ফংদুনা হকচাং ফনা হিংগনি ।
অদু ওইরবদি, স্বরগদা মীং লৈতবশিংগী অরোইবদি করি ওইগনি ?
মখোয় শিবা মতুং ৱায়েনবা নুমিত অদুদা থোক্কদৌবা থৌদোকশিং অদু অসুম হায়না ইরি, “অদুদা হিংবগী লাইরিক মনুংদা মীং ইশিনদবা কনাণ্ডম্বা মী লৈরবদি, মাবু মৈগী পাত মনুং অদুদা হুঞ্জিল্লে” (ফোং ২০:১৫) ।
যীশুগী ঈনা নহাক্কী পাপ লৌথোক্তুনা নহাকপু কোকপিরি মহাক্কী ক্রোসনা নহাক্কী শিরাপ লৌথোকপিরগা বোর পিবী । মহাক্কী দাগফম্না নহাক্কী অনাবা ফহনবিরে । মহাক্কী শিবগী মপান্না নহাক্কী শিবা অমদি কিবা লৌথোকপিদুনা হিংবা অমদি থৌনা পিবীরে । প্রভু যীশুগী পুন্সিগী মপান্না নহাকনা লোম্বা নাইদবা হিংবসু ফংগনি । নহাক্কী মীং তাইবংদা ইদদনা স্বরগগী হিংবগী লাইরিক্তা ইগদবনি । ঙাসিমক প্রভু যীশুদা চংজৌ তাইবংনা পিবা ঙমদবা ঈংথাবা, নুংঙাইবা অমদি শিরবা তুংদা স্বরগদা চতনবা খুদোংচাবা ফংগনি । প্রভু যীশুদা অসুম হায়না হায়জৌ :-
প্রভু যীশু নহাকপু ঐনা থাজৈ অমসুং ঐগী ইশা পুম্নমক নঙোন্দা পিশিঞ্জারি । ঐগী পাপ পুম্বা ইবুংঙোগী শেংলবা ঈনা শেংদোকপিয়ু । হৌজীক ঐবু নচানি লৌশিনবিয়ু অমসুং হৌজীকমক স্বরগদা ঐগী মীং ইশিনবিয়ু । হৌজক্তাগী ঐগী পুন্সি চুপ্পা নচানি হিংজগে, অমেন ।
For more information please contact: contact@sweethourofprayer.net
You can find equivalent English tract @


text:
আর্টিষ্ট পেন্সন স্কিম এন্ড ৱেলফেয়র ফন্দ
আর্টিষ্ট পেন্সন স্কিম এন্ড ৱেলফেয়র ফন্দ অসি মখোয়গী লমশীংদা মায়পাক্না কন্ত্রিব্যুট তৌরিবা আর্টিষ্টশীং, অইবশীংগী সপোর্ট তৌনবা মিনিষ্ট্রি ওফ কলচরনা পায়খৎলিবা খোংথাং অমনি।
ইলিজিবিলিটি
- স্কিম অসিগী মখাদা ইলিজিবল ওইনবগীদমক্তা, আর্ট অমসুং ইবা অসিনচিংবদা মীওই অমগী কন্ত্রিব্যুসন অসি মশক থোকপা ওইগদবনি। মশাগী ওইবা লমশীংদা মশক নাইবা কন্ত্রিব্যুসন পীরিবা ত্রেদিসনেল স্কোলারশীং অদুসু, পব্লিস তৌরবা ৱার্কশীং লৈত্রবসু ইলিজিবল ওইগনি।
- এপ্লিকান্ট অদুগী পর্সোনেল ইনকম (লোয়নবী/ লোয়নবদুগী ইনকম য়াউনা) অদু থা অমদা লুপা 4000/-দগী হেল্লোইদবনি।
- এপ্লিকান্ট অদুগী মশাগী চহি অদু 60দগী (দিপেন্দেন্টশীংগী মতাংদদি মসি চৎনরোই) হন্থবা ওইগদবনি।
- চহ 40গী মখাদা লৈবা অমসুং মতুং তারকপা মতমদা আর্টিষ্ট পেন্সন ক্লেম তৌবা পাম্লিবা আর্টিষ্টশীংদি খুদক্তা মখোয় মশামকপু অটল পেন্সন স্কিমগী মখাদা রেজিষ্টর তৌশিনগদবনি। ইং 2035দগী হায়বদি তাং অসিদগী হৌদুনা চহি 20গী মতুংদা, অটল পেন্সন স্কিমনা বেনিফিট পীবা হৌরকপা মতমদা, অনৌবা এপ্লিকান্ট অমত্তবু মিনিষ্ট্রি ওফ কলচরনা লৌশিল্লোই মরমদি এপ্লিকান্টশীং অদু অটল পেন্সন যোজনাগী মখাদা কোনশিনগনি।
- মসিগী মরক্কী মতমগী ওইনদি, এৱার্দি (ষ্টেট এৱার্দিশীং নত্ত্রগা নেসনেল এৱার্দিশীং) ওইরিবা আর্টিষ্টশীং অসিনা মখোয়গী এক্টিভ এজদা আর্ট এক্টিভিটিশীংদগী তানখিবা শেলগী সোর্স অদুগী প্রমাণ পীবা ঙম্লবদি মখোয়সু এপ্লাই তৌনবগী ইলিজিবল ওইগনি। অসিগুম্বা এপ্লিকান্টশীং অসি ষ্টেট গবর্ণমেন্টনা রিকোমেন্দ তৌবা ওইগদবনি অমসুং মদু এক্সপর্ট কমিটিদা পুথোক্ত্রিঙৈদা মিনিষ্ট্রি ওফ কলচরগী ওর্গানাইজেসন অমনা চত্তুনা ইন্সপেক্সন তৌরবা ওইগদবনি।
মতেং পীবগী মওং
- লুপা 4000গী থাগী ওইবা এলাউএন্সকী মওংদা গবর্ণমেন্টতগী মতেং ফংগনি। অসিগুম্বা এলাউএন্স অসি সেন্টর অমসুং মরি লৈনবা ষ্টেট গবর্ণমেন্ট/ UT এদমিনিষ্ট্রেসন অদুনা শেয়র তৌমিন্নরিবা সেন্টর-ষ্টেট কোটাগী মখাদা রিকমেন্দ তৌরকপা আর্টিষ্টশীংদা পীগনি, অমসুং ষ্টেট গবর্ণমেন্ট/ UT এদমিনিষ্ট্রেসন অদুনা বেনিফিসরি অমমমদা থা খুদিংগী য়ামদ্রবদা লুপা 500/-গী থাগী ওইবা এলাউএন্স পীগনি। অসিগুম্বা কেসশীংসিদা সেন্ত্রেল গবর্ণমেন্টনা কন্ত্রিব্যুট তৌগদবা থাগী ওইবা এলাউএন্স অসি থা অমদা বেনিফিসরি অমদা লুপা 3500/-দগী হেল্লোইদবনি অমসুং সেন্ত্রেল কোটাগী মখাদা রিকমেন্দ তৌরকপা কেসশীংদদি এসিষ্টেন্স অদু থা অমদা বেনিফিসরি অমগী ওইনা লুপা 4000/-দগী হেল্লোইদবনি।
- রিসিপিএন্ট অদুনা শিখ্রবদি, শেল-থুমগী মতেং অসি, দিপেন্দেন্টশীংগী শেল-থুমগী ফিভম য়েংলবা মতুংদা সেন্ত্রেল গবর্ণমেন্টগী অপাম্বা মতুংইন্না মখা তানা পীবা য়াই। রিসিপিএন্ট অদুনা শিখিবা ওইরবদি, শেলগী মতেং অসি পীবগী অসি মখাগী অসিগুম্না ওইগনি:
- লোয়নবা/ লোয়নবীগী ওইনদি : হিংলিবমখৈ পীগনি।
- মখা পোনবশীংগী (dependents) ওইনদি: লুহোংদ্রিবা ফাউবা নত্ত্রগা থবক ফংদ্রিবা ফাউবা নত্ত্রগা চহি 21 শুদ্রিবা ফাউবা, হেন্না ঙনখৎপদুদা পাদুনা পীগনি।
এপ্লিকেসনগী প্রোসেস
- এপ্লিকেসন অদুদা মখাগীসি য়াউগনি।
- এপ্লিকেসন ফোর্ম
- সপোর্ট তৌবা দোক্যুমেন্টশীং
- লাইফ সর্টিফিকেট (চহি 60 অমসুং মসিগী মথক)
- ইনকম সর্টিফিকেট (থা অমদা লুপা 4000/- নত্ত্রগা মসিগী মখা)।
- সরকারদগী নত্ত্রগা মশক নাইবা লিটরেরি নত্ত্রগা আর্টস সোসাইটি অমহেক্তদগী লৌরকপা মরি লৈনবা এৱার্দশীং, রিকগনিসন নত্ত্রগা দিষ্টিঙ্কসনগী সর্টিফিকেট(শীং)।
- বেঙ্ক ওথোরাইজেসন প্রোফোর্মা
- এপ্লিকেসনশীং অসি মরি লৈনবা ষ্টেট গবর্ণমেন্ট/ UT এদমিনিষ্ট্রেসনশীংগী খুত্থাংদা মখোয়গী রিকমেন্দেসনশীংগা লোয়ননা থাগদবনি।
- সেন্ত্রেল কোটাদগী মতেং পীনবগীদমক্তা সেন্ত্রেল গবর্ণমেন্টনা হকথেংননা রিক্বেষ্টশীং খন্নবসু য়াই।
- এপ্লিকেসনশীং অসি প্রেস্ক্রাইব তৌরবা ফোর্মদা সবমিট তৌগদবনি অমসুং মখাদা পীরিবা এদ্রেস অসিদা থাগদবনি।
দি দাইরেক্টর,
সাউথ সেন্ত্রেল জোনেল কলচরেল সেন্টর,
56/1, সিভিল লাইন্স, ওপোজিট MLS হোষ্টেল, নাগপুর - 440001, মহারাষ্ট্র
সেলেক্সনগী প্রোসেস
- আর্টিষ্ট পেন্সনগী এৱার্দকীদমক্তা মতিক চাবা কেন্দিদেটশীংগী মমীংশীং অসি এপ্লিকান্টশীংগী শেল-থুমগী ফিভম অমসুং মশক নাইবা অসিনচিংবদা য়ুম্ফম ওইদুনা, মিনিষ্ট্রি ওফ কলচরনা শেম্বা এক্সপর্ট কমিটিনা রিকমেন্দ তৌরকপগী মতুংইন্না, সেন্ত্রেল গবর্ণমেন্টনা ফন্দ লৈবগী ফিভম য়েংদুনা লেপকনি। রিকমেন্দ তৌরক্লবা কেন্দিদেট পুম্নমক্কী কেসশীং অসি মিনিষ্ট্রি ওফ কলচর পুরিবা মিনিষ্টরগী মমাংদা মহাক্কী এপ্রুভেলগীদমক পীশিনগনি।
- ষ্টেট গবর্নমেন্ট/ UT এদমিনিষ্ট্রেসনগী রিকোমেন্দেসন য়েংদুনা, এপ্লিকান্টশীংগী শেল-থুমগী লম্বী অমসুং মশক নাইবা, পীগদবা মতেংগী চাং অমসুং সেন্টর-ষ্টেট কোটাগী এৱার্দিশীং অসি মিনিষ্ট্রি ওফ কলচর, গবর্ণমেন্ট ওফ ইন্দিয়ানা শেম্বা এক্সপর্ট কমিটিনা ফন্দ লৈবগী মতুংইন্না লেপকনি।
- “সেন্ত্রেল কোটা”দগী পুথোক্কদবা মতেংগী চাং অমসুং এৱার্দিশীং অসি সেন্ত্রেল গবর্ণমেন্টনা এক্সপর্ট কমিটিগী রিকোমেন্দেসন মতুংইন্না এপ্লিকান্ট অদুগী শেল-থুমগী ফিভম খংদোক্লবা মতুংদা লেপকনি। অসিগুম্বা কেসশীং অসি মতম পুম্নমক্তা মিনিষ্ট্রি ওফ কলচরগী ফম পুরিবা মিনিষ্টর অদুগী মমাংদা পুথোক্কনি।
অহেনবা অকুপ্পা মরোলগীদমক, মখাগীসিদা কন্টেক্ট তৌবীয়ু;
- সেক্সন ওফিসর, 210, IIশুবা, ‘D’ ব্লোক, পুরাতাত্বা ভাবন, G.P.O. কমপ্লেক্স, I.N.A. নিয়ু দিল্লি - 110023. ফোন : (011)-24642165.
- মেনেজর (P & GS), লাইফ ইন্সুরেন্স কোরপোরেসন ওফ ইন্দিয়া (LIC), 6শুবা & 7শুবা ফ্লোর, জিবন পরকাশ, 25, কষ্টুরবা গান্ধী মার্গ, নিয়ু দিল্লি - 110001. ইনক্বারি তৌনবগী কন্টেক্ট নম্বরশীংদি: 23708275, 23705953, ফেক্স নম্বর 23350832, ই-মেইল: bo_g103@licindia.com.
সোর্স : মিনিষ্ট্রি ওফ কলচর


text:
ওপরেসন স্মাইল
তোপিক অসিনা মাংখিবা অঙাংশীংবু রেস্ক্যু/ রিহেবিলিটেট তৌনবা কেম্পেইন অমা ওইরিবা ওপরেসন স্মাইলগী মতাংদা ইনফোর্মেসন পীরি।
ওপরেসন স্মাইল অসি মাংখিবা অঙাংশীংবু রেস্ক্যু/ রিহেবিলিটেট তৌনবা মিনিষ্ট্রি ওফ হোম এফিয়ার্স (MHA)না পায়খৎপা খোংথাং অমনি। মসি থা অমগী ওইবা দেদিকেটেদ কেম্পেইন অমনি অমসুং মসিগী মনুংদা মাংখিবা অঙাংশীংবু থীনবা অমসুং রেস্ক্যু তৌনবা অমদি মখোয়বু মখোয়গী ইমুং-মনুংশীংগা পুনশিন্নহন্নবা থবক-থৌরম কয়া ষ্টেট পুলিস পর্সোনেলশীংনা লৌখৎলি।
“ওপরেসন স্মাইল-II” অসি জানুৱারিগী তাং 1, 2016 দগী জানুৱারিগী তাং 31, 2016 ফাউবা, মমাংদা পাংথোকখিবা মাংখিবা অঙাংশিংগী রেস্ক্যু/ রিহেবিলিটেট তৌনবগী কেম্পেইনশীংগী মতুং তানা য়েংশিনবা (follow up) থৌওং অমা ওইনা লৈবাক শিনবা থুংনা পাংথোকই।
ওপরেসন স্মাইল – হৌরকপা
হৌজিক লৈরিবা য়ুনিয়ন গবর্ণমেন্ট অসিগী খোংথাং অসি ইং 2014গী সেপ্টেম্বর থাদা ঘাজিয়াবাদ পুলিস, উত্তর প্রদেশনা পায়খৎখিবা “ওপরেসন স্মাইল” কৌবা মায়পাকপা ওপরেসন অমদা য়ুম্ফম ওইবনি। ওপরেসন অসিগী শরুক অমা ওইনা, মাংখিবা ঘাজিয়াবাদকী অঙাং 227বু শূপ্নগী থা অমগী মনুংদা লৈবাক অসিগী তোঙান-তোঙানবা মফমদগী রেস্ক্যু তৌখি।
ওপরেসন স্মাইলগী মরুওইবা পোইন্টশীং
- তোঙান-তোঙানবা রেঙ্কশীংগী চাউরাক্না পুলিস ওফিসর 100 হেনববু মাংখিবা অঙাংশীংগা মরি লৈনবা ইসুশীং, প্রোটেক্সন ওফ চিলদ্রেন ফ্রোম সেক্সুএল ওফেন্সেস (POCSO) এক্ট, জুবেনাইল জষ্টিস (কেয়র এন্ড প্রোটেক্সন ওফ চিলদ্রেন)JJ এক্ট, প্রোটেক্সন ওফ চাইল্ড রাইট এক্ট, Cr.PC অমসুং IPCগী মরি লৈনবা সেক্সনশীং অমসুং MHA না ইসু তৌবা এদভাইজরি অসিনচিংবগী মতাংদা ভাব তাহনখি অমসুং ত্রেন তৌখি।
- ত্রেন তৌরবা ওফিসরশীং অসিনা লৈবাক অসিগী তোঙান-তোঙানবা মফম কয়াদা, ঘাজিয়াবাদকী পোলিস ষ্টেসনশীংদা পীশিনখিবা FIR কয়াগা মরি লৈননা মাংখিবা অঙাংশীংবু রিকোভর তৌনবা চৎখি।
- য়াম্না মরুওইনা খংবা ঙমখিবা অমদি চংজফম হোমশীং (shelter homes), রেলৱে প্লেটফোর্মশীং, বস ষ্টেন্দ অমদি ধর্মগী ওইবা মফমশীং অমসুং লম্বীনচিংবদা লৈরিবা অঙাংশীং অসি মাংখিবা অঙাংশীং অদুগী শরুক অমা ওইরমখি।
- মাংখিবা অঙাংশীং অদুগী ইনফোর্মেসন শেয়র তৌনবগীদমক্তা প্রিন্ট অমসুং ইলেক্ট্রোনিক মিদিয়াগী মতেংশু লৌখি। মরি লৈনবা মফমশীংগী পুলিস পর্সোনেল অমসুং মমা-মপাশীংনা অঙাংশীং অদুবু অমুক হন্না পুরক্নবা ঘাজিয়াবাদ পুলিসতা তকশিনখি।
ওপরেসন স্মাইলগী শরুক অমা ওইনা লৌখৎখিবা থবক-থৌরমশীং
- চংজফম হোমশীং, প্লেটফোর্মশীং, বস ষ্টেন্দশীং, লম্বীশীং, ধর্মগী মফমশীং অসিনচিংবদা লৈরিবা অঙাং পুম্নমকপু ত্রেন তৌরবা পুলিস পর্সোনেলনা কুপ্না য়েংশিনখি।
- ওপরেসন অসিগী মমাংদা, ষ্টেট খুদিংদগী লাকপা পুলিস পর্সোনেলশীং অদুবু অসিগুম্বা অঙাংশীং অসিদগী হৈ-শীংনা মখোয়বু অকিবা পোকহন্দনা ইনফোর্মেসন লৌথোক্নবা মেথদশীং ত্রেন তৌখি অমসুং মসিগা লোয়ননা প্রোটেক্সন ওফ চিলদ্রেন ফ্রোম সেক্সুএল ওফেন্সেস (POCSO) এক্ট, জুবেনাইল জষ্টিস (কেয়র এন্ড প্রোটেক্সন) JJ এক্ট, প্রোটেক্সন ওফ চাইল্ড রাইট এক্টকী তোঙান-তোঙানবা প্রোভিজনশীং, Cr.PC অমসুং IPC গী মরি লৈনবা সেক্সনশীং অমসুং MHAনা ইসু তৌবা এদভাইজরিনচিংবগী মতাংদা খংহনখি।
- প্রোব্লেম অসিগী পাক-চাউবা খংনবা, মাংখিবা অঙাংশীংগী কেসশীংগী মশীংগা লোয়নবা অকুপ্পা মরোল য়াউবা দেটা মেইন্টেন তৌগনি অমসুং ষ্টেটকী মনুং অমসুং মপানগী থাক্তা শেয়র তৌমিন্নগনি। চাইল্ড ৱেলফেয়র কমিটিশীং (CWCs)গী মতাংদা ইনফোর্মেসন শেমগনি অমসুং রেস্ক্যু টিম অমসুং ষ্টেকহোল্ডর পুম্নমক্কী মরক্তা শেয়র তৌমীন্নগনি।
- ওপরেসনগী মনুংদা, মশক খংদোক্লবা অঙাংশীংদুগী মরোলশীং অদু মরি লৈনবা ষ্টেট পুলিসনা মিনিষ্ট্রি ওফ ৱুমেন এন্ড চাইল্ড দিভেলপমেন্টকী “মিসিং চাইল্ড” পোর্টেলদা অপলোদ তৌগনি।
- রিহেবিলিটেসনগী থৌরাংশীং অদু, রি-ভিক্টিমাইজেসনগী স্কোপ লৈহন্দনবগীদমক দিপার্টমেন্ট ওফ ৱুমেন এন্ড চাইল্ড দিভেলপমেন্ট, পুলিস, লেবর অসিনচিংবা মরি লৈনবা দিপার্টমেন্টশীংগা খুৎশম্নদুনা হেক মথৌ তারকপদা পায়খৎকদবনি।
- নেসনেল কেম্পেইন পাংথোকপা, নেসনেল মিদিয়াদা এদভর্টাইজ তৌবনচিংবগী খুত্থাংদা পব্লিককী এৱারনেস হেনগৎহনগদবনি।
হৌখিবদা পাংথোকখিবা ওপরেসন স্মাইল কেম্পেইনশীং অমসুং মখোয়গী ফলশীং
মমাংদা, মাংখিবা অঙাংশীং রেস্ক্যু/ রিহেবিলিটেদ তৌনবা ‘ওপরেসন স্মাইল’ কৌবা থা অমগী কেম্পেইন অমা ইং 2015গী জানুৱারিদা পায়খৎনবা ষ্টেট/ UT পুম্নমক্তা পাউতাক পীখি। মসিগা মান্ননা, ‘ওপরেসন মুসকান’ কৌবা অতোপ্পা দেদিকেটেদ কেম্পেইন অমা লৈবাক শিনবা থুংনা ইং 2015গী জুলাই থাদা হৌদোকখি।
হৌজিক ফাউবদা ষ্টেটশীংনা ওপরেসন ‘স্মাইল’গী মখাদা অঙাং 9146 অমসুং ওপরেসন ‘মুসকান’গী মখাদা অঙাং 19742 রেস্ক্যু/ রিহেবিলিটেদ তৌরে হায়না রিপোর্ট পীরক্লে। মাংখিবা অঙাং মশীং কয়া অমা মখোয়গী ইমুং-মনুংশীংগা অমুক হন্না পুনবা ফংখ্রে অমসুং মসি ফিল্ড ওফিসশীংনা ফংবা মশক থোকপা মায়পাকপনি। অসিগুম্বা কেসশীং অসি পুকচেল শেংনা অমসুং মীনুংশীগা লোয়ননা পায়খৎনবা পুলিসমেনশীংবু পুক্নিং থৌগৎনবগীদমক ইং 2015গী জানুৱারিদা পাংথোকখিবা ওপরেসন “স্মাইল”গী মনুংদা শীংথানিঙাই ওইবা থৌদাং লৌখিবা তোঙান-তোঙানবা ষ্টেটশীং/ UTশীংগী পুলিস ওফিসর 44 বু য়ুনিয়ন হোম মিনিষ্ট্রিনা শকখংখি অমসুং মনা পীখি।
সোর্স: PIB


text:
ঈশ্বরগী নিংথৌলৈবাক হায়বসি করিনো?
অদোমনা মসি . . .
থম্মোয়দা লৈবনি হায়গদ্রা?
ভাবনা শাবা ৱারীনি হায়গদ্রা?
স্বর্গদা লৈবা সরকারনি হায়গদ্রা?
বাইবলনা করি হায়রি
“স্বর্গগী ঈশ্বরনা কৈদৌঙৈদসু মাঙলরোইদবা নিংথৌ লৈবাক অমা লিংখৎকনি।”—দানিয়েল ২:৪৪, অশেংবা বাইবল।
“ঐখোয়দা মচা নিপা অমা পীবিরে, মহাক্কী লেংবান্দা লৈঙাক-শাসন লৈগনি।”—যিশাইয়া ৯:৬.
মসি থাজবনা অদোমগীদমক করি কান্নগনি
ধর্ম্মচেনবা সরকার অমনা অদোম ইশামকপু কান্নবা ফঙহনবিগনি।—যিশাইয়া ৪৮:১৭, ১৮.
লাক্কদৌরিবা অনৌবা তাইবংপান্দা হকচাং ফনা অমদি নুংঙাইনা হিংবা ফঙগনি।—ফোংদোকপিবা ২১:৩, ৪.
বাইবলনা হায়রিবসি ঐখোয়না তশেংনমক থাজবা য়াব্রা?
য়াই, য়ামদ্রবদা মরম অনিদা য়ুমফম ওইরগা:
ঈশ্বরগী নিংথৌলৈবাকনা তৌরক্কদৌরিবা থবকশিংদু যীশুনা উৎলম্মী। যীশুনা মাগী সেবোকশিংদা ঈশ্বরগী নিংথৌলৈবাক লাক্ননবা অমসুং মহাক্কী অনিংবা পৃথিবীদা ওইননবা প্রার্থনা তৌবা তম্বীরম্মী। (মাত্থি ৬:৯, ১০) প্রার্থনা অদু মতৌকরম্না পাওখুম পীরক্কনি হায়বদু যীশুনা উৎলম্মী।
যীশুনা পৃথিবীদা লৈরিঙৈদা অরাম-খৌরাংবশিংবু পীজরম্মী, অনাবা ফহল্লম্মী অমসুং অশিবা হিঙ্গৎহল্লম্মী। (মাত্থি ১৫:২৯-৩৮; যোহান ১১:৩৮-৪৪) তুংদা ওইরক্কদবা ঈশ্বরগী নিংথৌলৈবাক্কী লৈঙাকপা অমা ওইনা, নিংথৌলৈবাক অদুনা মহাক্কী প্রজাশিংগীদমক করি তৌরক্কনি হায়বদুগী ফজরবা ফিভম অমা যীশুনা মাঙজৌননা উৎলম্মী।—ফোংদোকপিবা ১১:১৫.
তাইবংপানগী ওইরিবা ফিভমসিনা ঈশ্বরগী নিংথৌলৈবাক থুনমক লাক্লগনি হায়বা তশেংনমক উৎলি। ঈশ্বরগী নিংথৌলৈবাকনা পৃথিবীদা শান্তি পূরকত্রিঙৈ হেক মমাঙদা, ঐখোয়গী তাইবংপান অসি লান, চাকতাঙবা অমদি য়ুহাহাবা কয়া থোক্কনি হায়না যীশুনা মাঙজৌননা হায়রম্মী।—মাত্থি ২৪:৩, ৭.
ঙসিদি ঐখোয়না হায়রিবা ফিভমশিংদুমক উবা ফঙলে। মরমঅসিনা, ঈশ্বরগী নিংথৌলেবাক্না অসিগুম্বা নুংঙাইতবা ফিভমশিং অসিগী অরোয়বা থুনমক পুরক্লগনি হায়বা শোয়দ্রে হায়না থাজবা য়ায়।
খনথবা য়াবা ৱাফম
ঈশ্বরগী নিংথৌলেবাক্না পানবা মতমদা পুন্সি অসি করি ফিভম ওইগনি?
বাইবলনা ৱাহংসিগী পাওখুম মসিদা পীরি থাগৎ ঈশৈ ৩৭:২৯ অমসুং যিশাইয়া ৬৫:২১-২৩.


text:
ঐখোয়গী সমাজদা অঙাংশীংগী অধিকার
তোপিক অসিনা ঐখোয়গী সমাজদা লৈরিবা অঙাংশীংগী অধিকারশীংগা মরি লৈনবা ইনফোর্মেসন পীরি।
অঙাংশীংগী অধিকারশীং মপুং ফানা ফংহন্নবগী অহানবা খোংথাং অসি ভারতকী কনষ্টিট্যুসনদা ফংই। মখাদা পীরিবসিগুম্না অঙাংশীংনা মথৌ তারিবা কয়াবু পীরিবা আর্টিকল মশীং কয়া অমা লৈরি। আর্টিকলশীং অসি কেটেগোরি অনি থোক্না খায়দোকই: ফন্দামেন্টেল রাইটস অমসুং দিরেক্টিভ প্রিন্সিপলস ওফ ষ্টেট পোলিসি। ফন্দামেন্টেল রাইটশীং অসি আইনগী কোর্টতা থেংনবা য়াই অমসুং ষ্টেটশীংনা থবক তৌবদগী থীংবা নেগেটিভশীংনি। করিগুম্বা আইন অমনা ফন্দামেন্টেল রাইট অমবু খোংগাউনরবদি মদু চৎনদবনি হায়না লাউথোকপা য়াই। দিরেক্টিভ প্রিন্সিপলশীং অসিদি ষ্টেটশীংগী পোজিটিভ ওইবা সজেসনশীংনি অমসুং আইনগী কোর্টতা থেংনবা য়াদে।
অঙাংশীংবু ঙাক-শেনবা অমসুং অঙাংগী অধিকারশীং
ফন্দামেন্টেল রাইটশীংs
- আর্টিকল 14- ষ্টেট অসিনা মীওই অমবু আইনগী থোংদা মান্নবা নত্ত্রগা আইননা পীরিবা মান্নবা ঙাক-শেনবা অদু লৈবাক অসিগী মনুংদা পীদবা য়াদে।
- আর্টিকল 15- ষ্টেট অসিনা নাগরিক অমত্তবু হন্থনা য়েংবা য়াদে। আর্টিকল অসিনা ষ্টেটনা নুপী অমসুং অঙাংশীংগীদমক অখন্নবা প্রোভিজনশীং শেম্বদা অথীংবা পীদে।
- আর্টিকল 21-মীওই অমত্তবু আইন্না শেম্বা প্রোসিদ্যুওরনা খংনবমক নত্ত্রবদি মহাক্কী পুন্সি অমসুং মশাগি নীংতম্বা লৈহন্দবা য়াদে।
- আর্টিকল 21 A-ষ্টেটনা চহি 6তগীনা 14 ফাউবদা লৈবা অঙাং পুম্নমক্তা ষ্টেট অদুনা লেপ্পা আইনগী মতুংইন্না লেম্না অমসুং শোয়দনা মহৈ তমহন্দবা য়াদে।
- আর্টিকল 23-মীওইববু লৈবা য়োনবা অমসুং নমদুনা চাকনিহনবা অমসুং থবক শুহনবা য়াদে অমসুং প্রোভিজন অসি ইন্দবশীংদা আইনগী মতুংইন্না দন্দি পীবা য়াই।
- আর্টিকল 24-চহি 14গী মখাদা লৈবা অঙাংশীংবু ফেক্টরি নত্ত্রগা মাইন নত্ত্রগা হকচাং শোকহনবা য়াবা থবক অমত্তদা শীজিন্নরোইদবনি।
- কনষ্টিট্যুসন (86শুবা এমেন্দমেন্ট) এক্ট অসি ইং 2002গী দিসেম্বরগী তাং 13দা নোটিফাই তৌখি অমদি মসিনা চহি 6তগী 14 ফাউবদা লৈরিবা অঙাং পুম্নমক্কী ওইনা লেম্না অমদি শোয়দনা মহৈ তমহনবা অসি ফন্দামেন্টেল রাইট ওইহনখি।
দিরেক্টিভ প্রিন্সিপলশীং
- আর্টিকল 39(e) অমসুং (f)না খংহল্লি মদুদি, মরুওইনা, ষ্টেটনা মসিগী পোলিসি অসি “শীন্মীশীং, নুপা, নুপী অমসুং চহি নৌরিবা অঙাংশীংগী হকশেল অমসুং পাঙ্গল অদু থুদেক্কনু” অমসুং “নাগরিকশীং অসি মখোয়গী চহি অমসুং পাঙ্গলগা চান্নদবা শিনফম অসি শেলমিৎলোন্না নমদুনা ওইহনবা নত্তে” হায়বসি ফংনবা অমসুং “অঙাংশীংবু মশা-মউ ফনা অমদি নিংখা তম্না অমসুং ইকাইখুম্নবা লৈনা হৌনবগী খুদোংচাবা অমসুং তঞ্জা পীবা অমসুং অঙাং অমসুং নহা ওইরিঙৈ মতম অসিদা তুহৎপা অমসুং লমচৎ-শাজৎ মাংবগী মায়োক্তা ঙাক-শেনবগী মায়কৈদা শেমগদবনি হায়না খংহল্লি।
- আর্টিকল 45- ষ্টেটনা অঙাং পুম্নমকপু মশাগী চহি তরুক শুদ্রিঙৈ ফাউবা অহানবা অঙাংগী চেক্সিন থৌরাং অমসুং মহৈ-মশীং পীনবা হোৎনগদবনি।
- আর্টিকল 47- ষ্টেটনা ন্যুত্রিসনগী থাক অমসুং মসিগী মীয়ামগী হিংবগী থাক হেনগৎহনবা অমসুং মীয়ামগী হকশেল ফগৎহনবা অসি মসিগী প্রাইমারি ওইবা মথৌগী মনুং চন্না পায়খৎকদবনি।
- সেদ্যুল 11 লোয়ননা আর্টিকল 243G পাবা - এজুকেসন (আইটেম 17), ফেমিলি ৱেলফেয়র (আইটেম 25), হেলথ এন্দ সেনিতেসন (আইটেম 23) অমসুং অঙাংশিংগী য়াইফ-থৌরাংগা মরি লৈনবা অতোপ্পা আইটেমশীংগী মথক্তা ৱুমেন এন্দ চাইল্ড দিভেলপমেন্টগী প্রোগ্রামশীং পাংথোক্তুনা চাইল্ড কেয়র অসি ইনষ্টিট্যুসনেলাইজেসন তৌনবা হোৎনগদবনি।


text:
পার্টিকুলারলি ভলনরেবল ত্রাইবেল গ্রুপশীং
তোপিক অসিনা মরুওইনা পার্টিকুলারলি ভলনরেবল ত্রাইবেল গ্রুপশীংগী মতাংদা খংহল্লি।
ত্রাইবেল কম্যুনিটিশীং অসি অঙনবা মতমগী চৎনবীশীং, তোঙান তাবা কলচর, তোঙান তানা খুন্দাবা, অচৌবা কম্যুনিটিশীংগা শম্ননা লৈবদা ইকায়গনবা অমসুং শোত্থনা লৈবা অসিনচিংবা অকক্নবা খুদমশীং অসিনা মশক তাকই। ময়াম অসিগা লোয়ননা, ত্রাইবেল গ্রুপ খরদি শাদানবগী থবক্তা তাংজবা, চানবা চিঞ্জাক খোম্বা, লৌউ-শীংউ মমাংগী টেক্নোলোজিগী থাক্তা লৈবা, মীশীংগী নেগেটিভ ওইবা গ্রোথ লৈবা অমসুং লাইরিক-লাইশু হৈবগী চাং কা-হেন্না হন্থবা অসিনচিংবা অকক্নবা মশকশীং অসিগা লোইনৈ। গ্রুপশীং অসিবু পার্টিকুলারলি ভলনরেবল ত্রাইবেল গ্রুপশীং হায়না কৌনৈ।
মশক খংদোকপগী মথৌ তাবা
PVTGশীং অসি ত্রাইবেল গ্রুপশীংগী মরক্তা খ্বাইদগী হেন্না খুদোংথীনিঙাই ওই। ফেক্টর অসিনা মরম ওইদুনা হেন্না চাউখৎলবা ত্রাইবেল গ্রুপশীংনা ত্রাইবেল দিভেলপমেন্ট ফন্দগী অয়াম্বা শরুক লৌদুনা লৈ, মসিনা মরম ওইদুনা PVTGশীংনা মখোয়গী দিভেলপমেন্টগীদমক্তা অহেনবা ফন্দগী মথৌ তাই। ফিভম অসিদা, ইং 1975দা, ভারত সরকারনা খ্বাইদগী খুদোংথীনিঙাই ওইবা ত্রাইবেল গ্রপশীং অসিবু PVTGs হায়না কৌদুনা তোখায়বা কেটেগোরি অমা ওইনা শকখংনবা থৌরাং তৌখি অমসুং অসিগুম্বা গ্রুপ 52 মশক খংদোকখি, অমদি ইং 1993দদি কেটেগোরি অসিদা অহেনবা গ্রুপ 23 হাপচিন্দুনা সেদ্যুল ত্রাইব 705গী মনুংদা PVTGs 75 শুহনখি। মখোয় অসি লৈবাক অসিগী রাজ্য অমসুং য়ুনিয়ন টেরিটোরি (UT) 17তা শন্দোক্তুনা (সেন্সস 2011) লৈ।
মখোয় অসি মতৌ করম্না মশক খংদোকপগে
ভারত সরকারনা PVTGশীংবু মশক খংদোক্নবা প্রোসিদ্যুওর অমা শেম্লে। প্রোসিদ্যুওর অসিগী মতুংইন্না, রাজ্য সরকারশীং নত্ত্রগা UT গবর্ণমেন্টশীংনা PVTGশীং মশক খংদোক্নবা প্রোপোজেলশীং সেন্ত্রেল মিনিষ্ট্রি ওফ ত্রাইবেল ৱেলফেয়রদা থাগনি। ক্রাইটেরিয়া অদু মপুং ফারে হায়বা খংদোক্লবা মতুংদা, সেন্ত্রেল মিনিষ্ট্রিনা গ্রুপশীং অদুবু PVTGশীংনি হায়না খনগৎকনি।
PVTGশীংগী মশকশীং
ইং 1973দা, ধেবার কমিসননা ত্রাইবেল গ্রুপশীংগী মরক্তা চাউখৎপা হন্থবা প্রিমিটিভ ত্রাইবেল গ্রুপস (PTGs) অসি তোখায়বা কেটেগোরি অমা ওইনা শেমখি। ইং 2006তা, ভারত সরকারনা PTGশীং অসি পার্টিকুলারলি ভলনরেবল ত্রাইবেল গ্রুপস (PVTGs) হায়না মমীং ওন্থোকখি। PVTGশীং অসিগী অকক্নবা মশক খরা লৈজৈ – মখোয় অসি অয়াম্বনা মওং-মতৌ মান্নৈ, মীশীং য়ামদে, তোখায়না লৈগল্লি, সোসিএল ইনষ্টিট্যুটশীং অচম্বা মওংগী ওই, অইবা লোল লৈতে, অচম্বা মওংগী তেক্নোলোজি অমসুং হোংবগী চাং তপ্পা, অসিনচিংবগী মওং ওই।
মীশীং
ভারত্তা, ত্রাইবেলগী মীশীং অসিনা অপুনবা মীশীংগী 8.6% ওই। ত্রাইবেলগী মীশীংনা লৈবাক অসিগী লৈমায়থক্কী এরিয়া 15% রোমদা খুন্দাই। মখোয়না খুন্দাবা মফমশীং অসি লৈতেম মান্নবা লমশীং, উমশীং, চীংশীং, য়ৌশিনবা ঙমদবা মফমশীং অসিনচিংবদা ওই। PVTGশীং অসি লৈবাক অসিগী তোঙান-তোঙানবা মফমশীংদা চাইথোক্তুনা তাই। ইং 2001গী মীকোক থীবা মতুংইন্না, PVTGশীংগী মীশীং অসি চাউরাক্না 27,68,322 ওইখি। মীশীং 50,000গী মথক্তা লৈবা PVTG 12 লৈ অমসুং লেমহৌরিবা গ্রুপশীং অদুগীদি মীশীং অসি 1000 নত্ত্রগা মসিদগী হন্থবা ওই। সাহারিয়াশীংগী PVTG অসিনা মীশীং 4,50,217 লৈদুনা খ্বাইদগী মীশীং য়াম্বা ওইরি, অদুগা সেন্টিনেলিজশীং অমসুং আন্দামানিজশীংগী PVTGশীংনা মথংশিৎনা মীশীং 39 অমসুং 43খক লৈদুনা মীশীং খ্বাইদগী য়ামদবা ওইরি।
সোসিএল কন্দিসনশীং অমসুং মীশীং হন্থরকপা
গ্রুপ অমসুং লোকেলিটিগী মখা পোন্না, PVTGশীংগী কলচরেল প্রাক্টিশশীং, সিষ্টেমশীং, সেলফ গবর্নেন্স অমসুং লিভলিহুদ প্রেক্টিশশীং অসিগী মান্নদবা কয়া লৈ। ত্রাইবেল গ্রুপশীং অসি কলচরগী লমদা পাক-চাউনা খেৎনৈ। সমাজগী অমসুং শেলমিৎলোনগী ফিভমগী মান্নদবগী থাক অসি PVTGশীংগী মরক্তা খ্বাইদগী ৱাংই। মখোয়গী প্রোব্লেমশীং অসিসু গ্রুপ অমগা গ্রুপ অমগা য়াম্না খেৎনৈ। PVTGশীংগী মীশীং হেনগৎপা অসি, ময়ামগী ওইবা মীশীং হেনগৎপগী চাং অসিগা চাংদম্নবদা হোংদে নত্ত্রগা হন্থৈ। চাং ৱাংনা হন্থরকপগী ফিভম অসি মরুওইনা অন্দামান অমসুং নিকোবার ঈথৎশীংদা উবা ফংই। আন্দামান ঈথৎশীংদা গ্রেট আন্দামানিজ, জারৱা, ওঙ্গে, সেন্টিনেলিজ অমসুং শোম পেন কৌবা PVTG মঙা লৈরি। ইং 1858দা, গ্রেট আন্দামানিজগী মীশীং অসি 3500গী ময়া নকখি হায়না পানৈ, 1901দা মখোয়গী মশীং অসি 625দা হন্থখি। ইং 2001গী মীকোক থীবগী মতুংইন্না, গ্রেট আন্দামানিজগী মীশীং অসি 43, জারৱাশীংগীনা 241, ওঙ্গেশীংগীনা 96, সেন্টিনেলশীংগীনা 39 অমসুং শোম পেনশীংগীনা 398 ওইখি।
হিংনবগী পাম্বৈশীং (Livelihoods)
PVTGশীংনা চিঞ্জাক খোমজিনবা, নন টিম্বর ফোরেষ্ট প্রোদ্যুচ (NTFP), শাদানবা, শা-ষন য়োকপা, সিফটিং কলটিবেসন অমসুং খুৎ-শা হৈবগী থবকশীং অসিনচিংবা মখল-মখা কয়াগী হিংনবগী পাম্বৈশীং অসিগী মখা পোল্লি। মখোয়গী হিংবগী পাম্বৈ অয়াম্বদা উমংদা তাংজদুনা ফংই। উমং অসি মখোয়গীদমক্তদি পুন্সিনি অমসুং হিংবগী পাম্বৈশুনি। মখোয়না খোইহি, গম, হৈক্রু, ৱা, পাম্বী-শীংবী, মৈতাল, উনা অকংবা, হৱাই-চেংৱাই, খোইরু, হিদাক ওইবা য়াবা পাম্বীশীং, মরুশীং অমসুং ট্যুবশীংগুম্বা তোঙান-তোঙানবা NTFP আইটেমশীং খোমজিল্লি। মখোয়না খোমজিল্লিবা NTFP আইটেম অয়াম্বদি মখোয়না শীজিন্ননবনি অমসুং লেমহৌবশীং অদুনা মখোয়না মরক্কী শেন্দোং তানবা মীওইশীংদা (middle men) য়োন্থোকই। অদুবু উমংগী শরুক পীকশিল্লকপা, অকোয়রোনগী হোংলক্লিবা মওং অমসুং উমং কন্ননবা অনৌবা পোলিসিশীংনা মরম ওইদুনা, মখোয়গী NTFP কলেক্সনশীং অসিগী চাং হন্থরকই। NTFP গী পোত্থোক্কী মগুন খংবা ৱাৎপনা মরম ওইদুনা, PVTGশীং অসি মিদ্দল মেনশীংনা খুদোংচাবা লৌবী।
হকশেলগী ফিভমশীং
হকশেল হায়বসি মীওইবনা চাউখৎপদা মাংজৌননা মথৌ তারিবা অমনি অমসুং মসি মীওইবা জাতিনা নুংঙাই-য়াইফনা লৈবদা চংদবা য়াদবা অমনি। কম্যুনিটি অমহেক্তগী হকশেলগী প্রোব্লেমশীং অসি সমাজগী, শেলমিৎলোনগী অমসুং রাজনিটি অসিগুম্বা তোঙান-তোঙানবা ফেক্টরশীংনা ঈথীল পীরি। PVTGশীংগী হকশেলগী ফিভম অসি লায়রবা, লাইরিক-লাইশু হৈতবা, শাফবা থক্নবা ঈশীং ৱাৎপা, ফত্তবা সেনিটরিগী ফিভমশীং, লৈফমগী খুদোংথীবা মওংশীং, মচি ওইবা চিঞ্জাক চাদবা, মওং তাদবা মেটরনেল অমসুং চাইল্ড হেলথ সর্ভিসশীং, অন্ধবিস্বাস অমসুং উমং কোকথোকপা অসিনচিংবা মশীং য়াম্লবা ফেক্টরশীং অসিনা মরম ওইদুনা কিনিঙাই ওইবা ফিভম অমদা লৈরি। এনেমিয়া, অপ্পর রেস্পিরেটরি প্রোব্লেম, মেলেরিয়া অসিনচিংবা লায়নাশীং; এক্যুট দায়রিয়া, ইন্টেষ্টাইনেল প্রোটোজোয়ান অসিনচিংবা গেষ্ট্রো-ইন্টেষ্টাইনেল দিসওর্দরশীং; মাইক্রো ন্যুত্রিএন্ট দিফিসিএন্সি অমসুং স্কিন ইনফেক্সনগী লায়নাশীং অসি PVTGশীংদা তোয়না উবা ফংই। লায়নাশীং অসিগী মরক্তা অয়াম্বদি মচি ওইবা চিঞ্জাক পীদুনা, মতম চানা মেদিকেলগী ওইবা খুদোংচাবশীং ফংহন্দুনা অমসুং হকশেলগী মরমদা খংহন্দুনা থীংবা ঙমগনি। PVTGশীংগী মরক্তা লাইরিক হৈবগী চাং অসি চাংচত্তা 10% দগী 44% ফাউবদং ওইদুনা এজুকেসনগী ফিভম অসি য়াম্না হন্থবা থাক্তা লৈরি।
PVTGশীংগী স্কিম, 2008
স্কিম ফোর দিভেলপমেন্ট ওফ প্রিমিটিভ ভলনরেবল ত্রাইবেল গ্রুপস (PVTGs) অসি এপ্রিল 1,2008দগী চৎনবা হৌখি। স্কিম অসিনা PVTGশীং অসি সেদ্যুল ত্রাইবশীংগী মরক্তা খ্বাইদগী খুদোংথীরবনি হায়না তাক্লি অমসুং মসিনা মরম ওইদুনা স্কিম অসিনা মখোয়বু ঙাকপী-শেনবীবা অমসুং চাউখৎহনবা হায়বসি য়াম্না মরুওইবা থবক অমনি হায়বা তাক্লি। মসিনা PVTGs 75বু মশক খংদোক্লে। স্কিম অসিনা PVTGশীংগী সোসিও-ইকোনোমিক দিভেলপমেন্টতা মপুংফাবা এপ্রোচ অমা লৌখৎনবা পান্দম থম্লি অমসুং মসিনা ষ্টেট গবর্নমেন্টশীংদা মখোয়গী মখুত্তা লৈরিবা অকক্নবা গ্রুপশীংগী অকক্নবা সোসিও-কলচরেল ইম্পরেটিভশীংগী মায়কৈদা লৌখৎলিবা প্লানিংগী থৌশিলশীংদা ফ্লেক্সিবিলিটি অমা পীরি। লৌখৎলিবা এক্টিভিটিশীংগী মনুংদা হাউসিং, লেন্দ দিষ্ট্রিব্যুসন, লেন্দ দিভেলপমেন্ট, এগ্রিকলচরেল দিভেলপমেন্ট, শা-ষনগী দিভেলপমেন্ট, লিঙ্ক রোদশীং শেমগৎ-শাগৎপা, এনর্জিগী নন-কনভেন্সনেল সোর্সশীং ইনষ্টোল তৌবা, সোসিএল সেক্যুরিটি, অসিনচিংবশীং অসি চল্লি। ফন্দশীং অসিদি PVTGশীংগী হিংবগী, ঙাকপী-শেনবীবগী অমসুং চাউখৎ-থৌরাংগীদমক মথৌ তাবা থবক-থৌরমশীংগী অমসুং সেন্ত্রেল/ ষ্টেট গবর্ণমেন্টশীংগী স্কিম অমহেক্তনা হান্না ফন্দ থাদদ্রিবখক্কী ওইনা ফংগনি। ষ্টেত খুদিংমক অমসুং অন্দামান অমসুং নিকোবার ঈথৎকী এদমিনিষ্ট্রেসন অসিনা মসিগী টেরিটোরি মনুংদা লৈবা PVTG খুদিংমক্কী ওইনা চহি মঙা চৎনগদবা অশাংবা মতমগী ওইবা কঞ্জার্বেসন-কম-দিভেলপমেন্ট (CCD) প্লান অমা, মসিনা লৌখৎকদবা খোঙথাংশীং, মসিগী ফাইনান্সিএল প্লানিং অমসুং মসিবু পায়খৎনবগী দায়ত্ব লৌগদবা এজেন্সিশীং ময়েক শেংনা তাক্তুনা শেমগনি। CCD প্লান অসি মিনিষ্ট্রি ওফ ত্রাইবেল এফিয়ার্সনা খল্লবা এক্সপর্ট কমিটি অমনা এপ্রুভ তৌবা তাই। মসি সেন্ত্রেল গবর্ণমেন্টনা ফন্দ লোয়নমক পুথোকপা স্কিম অমনি।
সোর্স: http://tribal.gov.in, স্কিমশীংগী সেক্সন অসিদা স্কিম ফোর দিভেলপমেন্ট ওফ প্রিমিটিভ ত্রাইবেল গ্রুপস অসি য়াউই।
সোর্স: অকশ্রক্রিটি


text:
বরাক তম্পাকতা হন্দক খরনিসি ঈংবগী চাং খংহেন হেঙ্গৎলকলি। ঙসি নুংথিলদা শিলচর সহরদা শাবগী চাং দিগ্রী সেলসিয়াস ২৫ ওইরমলবসু নুমিদাংগী মতমদা দিগ...
blogger - 10:07 PM
বরাক তম্পাকতা ঈংবগী চাং খংহেন হেঙ্গৎলকলি। Reviewed by blogger on 10:07 PM Rating:
Assamese and Manipuri versions of Prime Minister’s Official Website launched
The Assamese and Manipuri language versions of Prime Minister Shri Narendra Modi’s Official website , www.pmindia.gov.in were launched tod...
blogger - 7:23 PM
Assamese and Manipuri versions of Prime Minister’s Official Website launched Reviewed by blogger on 7:23 PM Rating: 5
পিএম ইন্দিয়াগী লোল ময়ামগী ওইবা ৱেবসাইৎ হৌজিক লোল ১৩দা ফংবীরগনি
অসামীজ অমসুং মণিপুরী লোনগী ওইবা প্রধানমন্ত্রীগী ওফিসিএল ৱেবসাইৎ হৌদোক্লে 01 Jan, 2018 মণিপুরী অমসুং অসামীজ লোনগী ওইবা প্রধানমন্ত্রী শ্রী ...
blogger - 7:05 PM
পিএম ইন্দিয়াগী লোল ময়ামগী ওইবা ৱেবসাইৎ হৌজিক লোল ১৩দা ফংবীরগনি Reviewed by blogger on 7:05 PM Rating: 5
তলাক অহুম্লক হায়দুনা নুপী খায়নবগী মতাংদা লোকসভানা বিল অমা পাস তৌখ্রে।
দিসেম্বর, ২৯, ২০১৭ ইং ঃ বিজেডি , আরজেডি , সিপিএম , মুসলিম লিগ নচিংবা রাজনিতি দোলশিংনা অপনবা পিরবসু কংগ্রেস অমসুং মখোয়গা চৎমিন্নরিবা কাংবু...
blogger - 11:16 PM
তলাক অহুম্লক হায়দুনা নুপী খায়নবগী মতাংদা লোকসভানা বিল অমা পাস তৌখ্রে। Reviewed by blogger on 11:16 PM Rating: 5
হুম্নি চুপ্না পাঙথোক্কদৌবা নমমী বরাক উৎসব ঙসিদগী হৌখ্রে
নভেম্বর ১৮, ২০১৭ বরাক তুরেলগী ঈশিং লম্বীদা লল্লোন-ইতিক তৌবা অমসুং তুরেল অসিগী মরেপ লুহন্দুনা ইশিং ইচাওদগী ঙাকথোকচনবা হোৎনবগী পান্দমদা ...
blogger - 10:13 PM
হুম্নি চুপ্না পাঙথোক্কদৌবা নমমী বরাক উৎসব ঙসিদগী হৌখ্রে Reviewed by blogger on 10:13 PM Rating: 5
Subscribe to: Posts ( Atom )


text:
নেসনেল স্পোর্টস টেলেন্ট সর্চ স্কিম
তোপিক অসিনা নেসনেল স্পোর্টস টেলেন্ট সর্চ স্কিমগী মতাংদা খংহল্লি।
নেসনেল স্পোর্টস টেলেন্ট সর্চ স্কিম (NSTSS) অসি চহি 8দগী 12 ফাউবগী মনুংদা লৈবা টেলেন্ট লৈবা শান্নরোইশীং খংদোকপা অমসুং শকখংলবশীং অদুবু য়োকখৎনবা শেমখিবনি। স্কিম অসি মিনিষ্ট্রি ওফ য়ুথ এফিয়র্স এন্দ স্পোর্টস, গবর্ণমেন্ট ওফ ইন্দিয়ানা চৎনহল্লি।
পান্দমশীং
- চহি 8দগী 12 ফাউবগী মনুংদা (ক্লাস IVদগী ক্লাস VI ফাউবদা মিং চন্নবগীদমক) লৈবা ছাত্রশীংদা পোকপদগী লোয়নরক্লবা মগুনশীং হায়বদি চুং ফিরাল চাবা, ফিজিকেলগী কেপেবিলিটি লৈবা অমসুং এনাটোমিগী অশোয়বা লৈতবা স্পোর্টসকী টেলেন্ট খংদোকপা।
- মখোয়বু নেসনেল অমসুং ইন্টরনেসনেলগী স্পোর্টস কম্পিটিসনশীংদা মীথোই মীহেনবা ওইহন্নবগীদমক স্পোর্তকী পোটেন্সিএল/ টেলেন্ট অদু দিষ্ট্রিক লেভেল স্পোর্টস স্কুলশীং / সেন্ত্রেল স্পোর্টস স্কুলশীং / নেসনেল স্পোর্টস একাদেমিশীং অসিনচিংবদা য়োকখৎপা। মসিনা লৈবাক অসিদা লৈবা স্পোর্টস পার্সনশীংগী মশীং হেনগৎহনগনি।
কান্নবশীং
চাংয়েং কয়াগী খুত্থাংদা লৈবাক অসিদা লৈরিবা স্কুলশীংদা লৈরিবা চহি 8 দগী 12 ফাউবগী মনুংদা লৈবা টেলেন্ট লৈবা স্পোর্ট পার্সনশীং মশক খংদোকপা অমসুং শকখংলবশীংবু স্পোর্টসকী স্কুলশীংদা য়োকখৎপনা লৈবাক অসিদা স্পোর্টস পার্সনশীংগী মশীং হেনগৎহনগনি। স্কিম অসিনা ভারতকী স্পোর্টস, মরুওইনা খুঙ্গংগী স্পোর্টস চাউখৎহনবদা মতেং পাংগনি। নেসনেল/ইন্টরনেসনেল স্পোর্টস ইভেন্টশীংদা মায় পাক্লকপনা লৈবাক অসিগী ওইনা অমসুং মসিগা লোয়ননা স্পোর্টস পার্সন অদুনা মহুৎ শিল্লিবা ষ্টেট অদুদা মীংচৎ পুরক্কনি।
স্কিমগী কোভরেজ অমসুং মতম
স্কিম অসিনা ইং 2015-16 দগী 2019-20 ফাউবদা চহি মঙাগী ওইনা লৈবাক শিনবা থুংনা (খুঙ্গং অমসুং সহর অনিমক) তোঙান-তোঙানবা ষ্টেটশীং/য়ুনিয়ন টেরিটোরিশীংদা লৈরিবা স্কুল পুম্নমক কোনশিন্নবা থৌরাং তৌরি।
স্কিম অসিগী অকুপ্পা মপুংফাবা ৱারোল ফংনবগীদমক্তা, মফমসিদা ক্লিক তৌবীয়ু।